14 Июль , 10:09\nГөлсибәр, ниһайәт, йорт эштәрен бөтөрөп, үҙ бүлмәһенә инеп, көҙгө ҡаршыһына ултырҙы. Болоттай ҡабарып торған ҡара сәстәрен ысҡындырып, битенең макияжын лосьон менән һөртөп алды. Бер тын көҙгөләге үҙенә иғтибар менән ҡарап ултырғандан һуң, аҡҡош мамығылай күпереп торған түшәгенә барып ятты.\n– Аллаға шөкөр, бөгөнгө көнөм дә имен-аман ғына үтеп китте, – тип һөйләнде ыңғайында, – эй Хоҙайым, доға ла уҡый белмәйем, исмаһам, – тип үҙ-үҙен шелтәләп тә алды. – Хоҙайҡайым, инде һорана-һорана теңкәңә тейеп бөткәнмендер... Кемем бар?! Һәр кемдең үҙ ҡайғыһы башынан ашҡан, тигәндәй, күҙ төбәп кемгә барайым да кемгә һөйләйем хәлдәремде... Асыуланһаң да, нитһәң дә – һинең ихтыярың, ҡаршы өндәшергә хаҡым юҡ...\nГөлсибәр, тәҙрәгә йылмайып ҡарап торған тулған ай менән күҙгә-күҙ ҡарашып, уйҙар диңгеҙенә сумды. Ошо уйҙарҙан ҡотолоп, ятыу менән йоҡлап китһәң икән дә ул... Ҡотолоп буламы һуң уларҙан?! Унан кире, минең уйҙарымды бүтән кем уйлаһын, ти. Ана, өлкән улы, бөгөн көтмәгәндә өйләнергә ниәте барлығын әйтеп һалды. Үәт һин аны, шилманы, тормошланыуы анһат тип уйлай микән?.. Ә бәләкәсе, шул шаянлығы арҡаһында инде, бөгөн йәнә көндәлегенә шелтә яҙҙырып алып ҡайтҡан.\n– Әсәй, бушҡа башыңды ауырттырма, – ти ул. – Подумаешь, Айгөлдөң сәсенән тартҡанмын, Илгизде ҡыҙҙар бәҙрәфенә индереп бикләгәнмен...\nЙә, ярай, иртәгә йәнә эшкә... Гөлсибәр икенсе ҡабырғаһына әйләнеп ятты. Тик күҙендә йоҡо тигән нәмәнең әҫәре лә юҡ.\n– Эй Хоҙайым, бөтә һынауҙарға ла бирешмәм, тик донъялар ғына имен торһон, балаларым һау-сәләмәт, бәхетле, оҙон ғүмерле, тәүфиҡлы булһындар. Үҙҙәренә яҡшы тормош иптәштәре табып, ғаиләләнеп, тигеҙлектә, байлыҡта йәшәһендәр. Үҙемә ейән-ейәнсәрҙәр һөйөү бәхете тейһен... – тип үҙ алдына һөйләнеүен дауам итте ул. – Ә үҙемә Хоҙай Тәғәләнең ҡөҙрәте менән сәләмәт булып, ошо бәхеттән ҡалмаһам, үлем түшәгендә оҙаҡ ятмаһам, миңә ни ул башҡа бер нимә лә кәрәкмәй. Бәрәкалла, бәрәкалла! Мин, ҡырҡты саҡ аша атлап үткән алмалай ҡатын, һикһән йәштәге ҡарсыҡ кеүек нәмә һөйләп ятам? Мин үҙемде бер ҙә ҡарт тоймайым. Йәшерен-батырын түгел, яратҡым, яратылғым да килә лә бит, тик әлегә мәле етеңкерәмәгән, ахыры... Балалар ни улар бөгөн бында, иртәгә тегендә, тигәндәй, ҡанаттары нығындымы, ояһын ташлап, осоп сығып киткәнен күрмәй ҙә ҡалырһың... Шунан, бер ауыҙың бешкәс, һыуыҡ сәйҙе лә өрөп ҡабаһың, тигәндәй, кем белә, Хоҙай Тәғәлә тағы ла ниндәй көтөлмәгәнлектәр әҙерләгәнен. Ана, йыраҡ йөрөргә түгел, күршеһе Сөмбөл, шулай яңғыҙ ҡалмайым тип, бер ир индергән ине, ике ай ҙа тора алманылар.\nЙәшерен-батырын түгел, йүнле ир яңғыҙ була тиме ни? Бәләләренән баш-аяҡ...\nГөлсибәр хуш еҫ аңҡып торған түшәктәренең береһен баш аҫтына һалып, икенсеһен ҡосаҡлап, рәхәтләнеп йоҡлап китте.\nШулай һәр көн бер үк нәмә ҡабатланып, ваҡыт, кешегә һанап ҡына биргән алтындан да ҡәҙерле көндәрен май шәмендәй өрөп һүндереп, бәндәнең ғүмерен ҡыҫҡарта.\nГөлсибәр эштән һуң магазинға һуғылды ла, йәшел утҡа сығып өлгөрәйем тип, ашығып юл аша сығып барғанда, ҡаршыға килгән бер ир уның яурынына ҡағылып:\n– Зинһар, 28-се йорттоң ҡайһы тирәләрәк икәнен әйтмәҫһегеҙме икән? – тип һораны. Көтөлмәгән был хәлгә Гөлсибәр тертләп китте. Бер аҙға ир менән ҡатындың ҡараштары осрашты. Ул арала ҡыҙыл ут янды, һәм улар ҡап юл уртаһында тороп ҡалдылар. Машиналар ике яҡтан геүләп хәрәкәт итә башланы.\n– Ғәфү итегеҙ, машина хәрәкәтенә минең башым әйләнә, – тип таныш түгел ирҙең ҡулына тотоноп, күҙҙәрен йомдо Гөлсибәр.\nТаныш түгел юлсының хуш еҫле одеколоны ҡатындың танауын ҡытыҡлаттырып, башын нығыраҡ әйләндерҙе. Ниһайәт, йәшел ут янды, ир кеше уны юл аша алып сыҡты ла:\n– Берүк ғәфү итә күрегеҙ инде. Әллә нисек килеп сыҡты. Оло юл уртаһында, кеше ғүмерен ҡурҡыныс аҫтына ҡуйып, юҡ-бар хәбәр һорашып торам, – тине өҙгөләнеп.\n– Йә, ярай, зарар юҡ. Инде башымдың әйләнеүе лә үтте. Борсолмағыҙ!.. Мин дә инде... ҡапыл... көтмәгәндә...\n– Берүк ғәфү итегеҙ...\n– Ярай, етер инде ғәфү үтенергә, икебеҙ ҙә ғәйепле. Юл ҡағиҙәһен белмәгән бала-саға кеүек, – тине, ниһайәт, ҡаршыһында торған иргә иғтибар менән ҡарап, Гөлсибәр.\n– Әгәр ҙә рөхсәт итһәгеҙ, мин һеҙҙе өйөгөҙгә тиклем оҙатып ҡуйыр инем.\n– Рәхмәт, ул тиклеме кәрәкмәҫ. Ҡайтып еттем, бына, ошо кафе өҫтөндә йәшәйем мин, – тип йылмайҙы ҡатын, туғыҙ ҡатлы йортҡа күрһәтеп, бит алмаларына нәзәкәтлек өҫтәп матур ғына соҡорҙар хасил булды.\n– Улай булғас, үҙ ғәйебемде аҡлау йөҙөнән, һеҙҙе ошо кафеға ҡәһүә эсергә саҡырам.\n– Рәхмәт, кинәнеп риза буласаҡмын, сөнки ышанһағыҙ – ышанығыҙ, ышанмаһағыҙ – юҡ, ошонда ун биш йыл йәшәйбеҙ, ә шунда бер тапҡыр ҙа инеп сыҡҡаным булманы.\n– Тик бына... беҙ һеҙҙең менән бөтөнләй таныш түгелбеҙ, икенсенән, һеҙҙең баяғы һорауығыҙға яуап бирә алманым.\n– Мин нимәлер һораным?\n– Әлбиттә, әллә оноттоғоҙ?!. – Ҡатын йөҙөн етдиләтте.\n– Юҡ, юҡ, шаярттым, әлбиттә, онотманым. Ә танышыуға килгәндә, минең исемем Таһир, – тип ҡулын һуҙҙы ир.\n– Гөлсибәр! Мөғжизә, беренсе тапҡыр шундай исеменә есеме тап килгән кешене осратам.\n– Ярамһаҡланмағыҙ, арттырмағыҙ ҙа...\n– Ихлас күңелдән, ысынлап...\nКафеға ингәс, Гөлсибәр Таһирҙы башынан аяғына тиклем иғтибар менән ҡарап сыҡты: бөхтә итеп кейенгән. Бындай ҡупшы ир, моғайын, яңғыҙ түгелдер, тик ниңә... Бәлки?.. Ул арала Таһир тәм-том менән ике сынаяҡ ҡәһүә алып килде.\nГөлсибәр, бит алмаларын соҡорландырып, йәнә йылмайҙы:\nТаһир тәм-томдо Гөлсибәрҙең алдынараҡ күсерҙе:\n– Етешеп ултырығыҙ, – тине, – бәлки, “һин”гә күсербеҙ, әтеү...\n– Мин ҡаршы түгел, һин икән, һин булһын. Әтеү, ысынлап та, сит кешеләр кеүек.\n– Ҡалай йәтеш әйттең, “сит кешеләр кеүек” тип. Ни өсөндөр мин һине бик күптәнән беләм кеүек. Юл аша сыҡҡанда ла ҡаршыма килгән әллә нисә кеше араһынан мотлаҡ һиңә генә мөрәжәғәт итеүем дә юҡҡа түгелдер бит, һин нисек уйлайһың? – Таһирҙың йөҙө нурланып китте.\nГөлсибәр, сынаяғын алдынан күсереп:\n– Ярай, хәҙер таралышһаҡ та була, рәхмәт, – тип, хушлашырға ҡулын һуҙҙы. Таһир яңы ғына танышҡан һылыу ҡатындың нәфис ҡулдарын усына ҡыҫып:\n– Әрһеҙ тимә, тик минең һис киткем килмәй, Гөлсибәр! – тине.\n– Һин мине дөрөҫ аңламаның шикелле, ҡәһүә генә эсәбеҙ тигәйнек... Һине лә, мине лә өйҙә юғалтҡандарҙыр.\n– Минең бында өйөм дә, һағынып көтөп ултырған кешем дә юҡ. Әсәйемде иҫәпләмәгәндә, – тине Таһир.\n– Кит әле, шаяртма... Был ваҡытта мин күптән өйҙә булырға тейеш кеше... – Гөлсибәр нимә эшләргә лә белмәне.\n– Һине көтәләр, ә һин бында башы әйләнеп, аҙашҡан бер юлсы менән...\n– Эйе, эйе, беренсенән, аҙашҡан, икенсенән, бер кемгә лә кәрәкмәгән, өсөнсөнән, әйткән һүҙендә тормаған. – Гөлсибәр ихлас көлдө.\n– Нисек инде һүҙендә тормаған? – Таһир сәмләнеп китте.\n– Ҡәһүә генә эсәбеҙ ҙә һаубуллашабыҙ, тинең.\n– Һаубуллашабыҙ, тимәнем, ә ҡәһүә эсәбеҙ, тинем...\n– Йә, ярай, ярай... Таһир, ысынлап та, мине өйҙә көтәләр.\n– Һинең өсөн борсолоп, һағынып көтөп тороусыларың булһа, һәйбәттер ул, – Таһирҙың күҙҙәрендә һағыш билдәләре сағылды.\n– Әлбиттә. Һин әллә ысынлап та?\n– Ҡарап торғанда бер ҙә яңғыҙға оҡшамағанһың. Кит, шаяртаһыңдыр, һеҙ, ирҙәр, бөтәгеҙ ҙә өйҙән сығып китһәгеҙ, егеткә әйләнәһегеҙ.\n– Был ғәйепләүең минең адресҡа түгел.\n– Үҙ ғүмеремдә беренсе тапҡыр күргән кеше тураһында бер нимә лә әйтә алмайым, хаҡым да юҡ, яңылышыуым да ихтимал ... Әгәр ҙә... Ғәфү ит!\n– Әгәр ҙә тыңлағың килһә, һиңә бер ғибрәт һөйләйем. Ирҙәрҙе яҡлап, ҡатындарҙы яманлағым килгәндән түгел, – Таһир ҡарашын бер нөктәгә төбәп һөйләй башланы.\n– Мин өйләнгәндә, иң яҡын дуҫым Харистың үҙ эшен асып, яҡшы ғына күтәрелеп киткән мәле ине. Өс ҡатлы коттедж төҙөтөп, ғаиләһе менән шунда, ҡала ситенә күсте. Унда юҡ нәмә үҙе юҡ: сауна, джакузи, бассейн, бильярд, спорт залдары. Йорт эсе музейҙы хәтерләтә ине. Һәр байрамды үҙенә саҡырып алып, шунда “полный катушка”ға байрам итә инек. Һуңыраҡ уңайһыҙланыу ҙа үтте. Уға нимә – аҡсаһы иҫәпһеҙ, бирелгән бер бөртөк ғүмерҙе кешесә йәшәргә кәрәк, ти ине ул. Бергә башлаған һәр байрамдың башын хәтерләйем, ә һуңы... иртән ярылырҙай булып баштың ауыртыуына уянып китәм. Шулай әллә нисә йыл дауам итте. Һуңғы тапҡыр Яңы йыл ҡаршы алғанда булды был хәл. Таң алдынан ҡурҡыныс төш күреп, лысма тиргә батып уянып киттем. Тороп китәйем тиһәм, эргәлә бисәм юҡ. Быларҙы эҙләп банкет залына төштөм. Тик унда ла бер кем дә булмай сыҡты. Харистарҙың йоҡо бүлмәһенә лә күҙ һалдым – унда Харистың бисәһе Гөлкәй өҫтөн дә сисмәй, йоҡлап ята, бәлки, индереп һалғандарҙыр. Башым кинәт асылып киткәндәй булды. Ә ҡайҙа минең бисә менән Харис дуҫ?.. Шулай йөрөй торғас, уларҙы бильярд өҫтәле өҫтөндә бер-береһен һөйгән мәлдәрендә тап иттем. Гөлкәйгә был турала өндәшмәнем, ғаиләләрен боҙғом килмәне, ә бисәм менән айырылыштыҡ. “Бушлай сыр сысҡан ҡапҡанында ғына була”, – тигәндәре бына шулай була икән. Аҙаҡ белеүемсә, улар был эш менән күптән шөғөлләнгән. – Таһирҙың күҙҙәренә йәш тығылды. – Һәм бына был фажиғәнең ҡорбаны мин – ҡатынһыҙ, яңғыҙ, улым – әсәйһеҙ, йәтим... Шул йәй үк улымды алдым да икенсе ҡалаға сығып киттем.\n– Ниндәй ҡыҙғаныс ваҡиға!..\n– Был хәлдән һуң ете йыл ғүмер үтеп китте. Кешеләргә ышанысым, ҡатын-ҡыҙға күңелем ҡатты.\nТаһир алдындағы һыуынған ҡәһүәһен эсеп бөтөрөп:\n– Әгәр кәйефеңде ҡырһам, ғәфү ит, – тип, бер аҙға тынып ҡалды.\n– Күпме кеше, шунса яҙмыш, – Гөлсибәр нимәлер һөйләргә ынтылып ҡуйҙы ла, кире уйланы. – Нимә генә булмаһын, тормош дауам итә, йәшәргә кәрәк, – тине, ахыры.\n– Шулай булғас, ҡалдырып китмә мине, йәме.\n– Ә ашығып ҡайҙа китеп бара инең?\n– Бында бергә уҡыған курсташ егеттең яңы фатирын күрергә китеп бара инем. Ғөмүмән, Өфөлә командировкаламын. Теге ваҡыт сығып киткәндән алып Тольяттиҙа йәшәйем, эшләйем. Ә улым диплом алғандан һуң сит илдә.\n– Ә мин, көркөлдөк тауыҡ, үҙемде ошо Өфөмдән, көндәлек ығы-зығыларымдан башҡа күҙ алдына ла килтерә алмайым, сит яҡтарҙа йәшәү тураһында башыма инеп сыҡҡаны ла юҡ хатта.\n– Әллә тағы, өйрәнелде инде хәҙер. Әлбиттә, башта моңһоуыраҡ булды. Эшкә төшөп, яңы таныштар, дуҫтар барлыҡҡа килгәс, күндерҙе.\n– Тыуған яҡ, туған йыр-моңдар һағындыралыр барыбер?\n– Йәшерен-батырын түгел, әлбиттә, һағындыра. Ә бөгөн һинең менән танышҡандан һуң, белмәйем, китергә ҡайҙан көс табырмын?..\n– Нисек тиҙ генә таныштыҡ, шулай уҡ тиҙ генә...\n– Белмәйем, Гөлсибәр, әйтеүе еңел. Әгәр ҙә Хоҙай Тәғәлә бөгөн беҙҙе ошо ҙур юл уртаһында осраштырған икән, юҡҡа түгелдер ул, нисек уйлайһың?..\n– Әйтеүе ҡыйын, кем белә...\n– Әгәр ҙә бөгөн, киске етегә, ошо кафеға тағы саҡырһам, килерһеңме?!\nГөлсибәр ҡапыл ғына ни әйтергә лә белмәне. Йәш-елкенсәк кеүек ҡыланып тороу ҙа килешеп етмәҫ тип, ахыры:\n– Ярай, килермен, – тине.\n– Рәхмәт, Гөлсибәр, тик берүк һуңлай күрмә, йәме.\n– Был йәһәттән борсолма. Мин бик теүәл кеше ул. Шуның арҡаһында йәш саҡта “свидание”ға егетемдән иртәрәк килгән мәлдәрем дә булды. Үҙең һуңлама, тим.\nЙәмил әсәһен ишек төбөнән үк ҡаршы алды.\n– Бөгөн беҙҙең синыфтың ата-әсәләр йыйылышы була. Гөлназ Ғәзизовна һине мотлаҡ килһен, тине.\n– Нимә, әллә тағы берәй эш боҙҙоңмо?\n– Юҡ, әсәй, ниндәй эш боҙоу, ти, йыл аҙағы бит, һеҙҙең менән һөйләшеп алырға уйлайҙыр... Күберәк аҡса алып килһендәр, тине.\n– Уныһы нимәгә тағы?! Ә-ә-ә, хәйер...\n– Ана шул, “хәйер”гәлер: ашханаға, мәктәп, синыф фондына. Минең әлегә бөтә фәндәрҙән дә тик “бишле” билдәләре генә.\n– Молодец, улым!\n– Бик үк молодец та түгел шул, әсәй. Анау биолог “дүртле”нән артыҡ ҡуймай.\n– Бәй, ни эшләп?\n– Биологиянан “бишле” алыу өсөн был фәнде минән дә яҡшыраҡ белергә тейешһегеҙ, ти, үәт.\n– Ҡыҙыҡ кеше ул шулай. Юғары уҡыу йортон тамамлаған уҡытыусынан да артыҡ белһәм, миңә мәктәпкә йөрөргә лә кәрәкмәй.\n– Сәғәт нисәгә, шул, әүәлгесә, етегәлер?\n– Эйе. Әсәй, сәй эсеп ал. Бына, йомортҡа ла ҡыҙҙырғайным, ашайһыңмы?\nЙәмил, әсәһенең бойоҡ йөҙөнә иғтибарлыраҡ ҡарап:\n– Әллә берәй нәмә булдымы, кәйефең юҡ? – тип һораны.\n– Юҡ та... бер аҙ ял итеп алайым, – тип, Гөлсибәр үҙ бүлмәһенә инеп китте. – Былай булғас, Таһир менән осрашыуға барып булмай икән. Һәр ваҡыттағыса, берәй нәмә арҡыры килеп сығып тора.\nЙәмил урамға туп тибергә сығып йүгерҙе. Өлкән улы ла, һөйгәне Айгөл менән филармонияға концертҡа барып, һуңыраҡ ҡайтасағы тураһында шылтыратып әйтте. Бына шулай балалары ла яйлап үҙалланып килә. Гөлсибәр, урамға күҙ ташлап, үҙ уйҙарына сумды.\nБына һиңә Таһир!.. Хоҙай Тәғәлә ялбарыуҙарымды ишеттеме?!. Уйламаған-көтмәгәндә килеп керҙе тормошома. Әсәйем һәр ваҡыт: “Өмөтөңдө өҙмә, ҡыҙым, Алланан һора, уның ҡөҙрәте киң”, – ти ине. Кеше ғүмере буйы үҙ яртыһын эҙләй. Табышҡандары, аймылыш булғандары ла күп була... Кем баштан уҡ уңа, күптәре мең һынауҙар аша үтеп, үҙ бәхетен таба, ә ҡайһы бер бәхетһеҙҙәре, аңҡы-тиңке йөрөп, үҙ яртыларын таба алмай, ғүмерҙәрен заяға үткәреп, теге донъяға китеп бара, ти ине. Ә миңә бөгөн бәхет йылмайҙы шикелле, әсәй!..\nГөлсибәрҙең күҙҙәренә шатлыҡ йәштәре бәреп сыҡты. Әле еткән ҡыҙ булып, егеттәргә күҙ һала башлағанда уҡ, Гөлсибәр үҙ яртыһының ниндәй булырға тейешлеген белә ине инде. Баһадир кәүҙәле, мөләйем йөҙлө, иғтибарлы, аҙ һүҙле, уңған... һәм башҡа бик күп ыңғай сифаттар... Йәш ҡыҙ хатта буласаҡ тормош иптәшенең ниндәй маркалы машинаһы, ниндәй еҫле хушбуй ҡулланырға тейешлегенә тиклем яҡынса күҙаллай ине. Тик бер нисек тә тап итә алманы ул уны. Кейәүгә лә, йәшем үтеп бара, тип, артынан дегәнәк кеүек йәбешеп, эйәреп йөрөгән Саматҡа сыҡты. Сыҡты ла, ун йыл да бергә йәшәй алмай, айырылыштылар.\nӘ Таһир менән осрашҡандан һуң Гөлсибәрҙең ойоған йөрәге урынынан ҡуҙғалды, нығыраҡ дөпөлдәп, үҙенең барлығын нығыраҡ һиҙҙерҙе. Таһирҙың һағыш тулы күҙҙәре ҡатындың күҙ алдынан китмәне. Ундай күҙҙәрҙә ялғанлыҡ була алмай. Унан кире, донъяның әсеһен-сөсөһөн күп күргән Гөлсибәр ялғанлыҡтан ихласлыҡты ғына айырырға күптән өйрәнгән инде.\nСәғәтенә күҙ һалып алды ла мәктәпкә ашыҡты. Подъезд төбөндә торған машинаһына ултырып, мәктәпкә китте.\n– 9 “б”ла йыйылыш буласағын Гөлназ Ғәзизовна иҫкәртмәнесе, – тип, аптырабыраҡ ҡаршы алды. – Ҡайтып киткәнен күрҙем, килгәне тойолманы, – тине, өҫтәп.\n– Әле һеҙҙән башҡа килеүселәр, һораусылар ҙа юҡ, яңылышманығыҙмы икән? – тине ул.\nКилгәс, бер аҙ көтөп торайым инде, тип, Гөлсибәр сығып машинаһы тирәһендә йөрөштөрҙө. Сәғәт һигеҙенсе киткәс, кеҫә телефонынан Йәмилгә шылтыратты.\n– Әсәй, йыйылыш бөгөн түгел, иртәгә икән. Әле көндәлегемде асһам, үҙем дә аптырап киттем, – тине улы, аҡланып.\nТаһир кафе эргәһенә килеп туҡтағанда, сәғәт теүәл ете ине. Инеп, тәҙрә эргәһендәге өҫтәл артына ултырҙы. Сәғәт һигеҙенсе ярты булып китте, тик Гөлсибәр күренмәне. Телефонын һорарға башы етмәгәнгә үҙен әрләп тә алды, тик хәҙер әрләүҙән ни файҙа инде. Ҡаршыла торған көҙгөгә күҙ һалды: алдаҡсы, йүнһеҙ кешегә лә оҡшамағанмын кеүек... Әллә, был бәйләнсектән тиҙерәк ҡотолайым, тип кенә ризалашты микән?.. Мин ни аҙғын бисәмдән башҡа ҡатын-ҡыҙ күрмәгәс, бәлки, ысынлап та, самамды юғалтып ебәргәнмендер... Беренсе күреүемдән үк оҡшаттым бит. Әлегәсә минең менән ундай хәл булғаны юҡ ине... Таһир, урынынан тороп, урамға сыҡты. Ҙур йорттоң тәҙрәләрен күҙҙән үткәреп, уның тәҙрәһен табырға, танырға тырышты. Тик ғүмерендә бер тапҡыр ҙа күрмәгән тәҙрәне ҡайҙан тапһын инде? Кәйефе бөтөнләй ҡырылып, машинаһына инеп ултырҙы. Тик китергә ашыҡманы, бәлки... Радиоһын йыр-моңдар тулҡынына көйләне.\nҮҙенең малайҙарса бер ҡатлылығына ҡысҡырып көлгөһө, тәжрибәһеҙ йәш егеттәр кеүек бер күреүҙән ғашиҡ булып, иғтибарһыҙ ҡалған кисерештәре өсөн ерҙә тәгәрәп ятып илағыһы килде уның. Ни өсөн?!. Ни эшләп, ни сәбәптән?.. Әйтерһең дә, сабыйға магазиндан әле генә матур уйынсыҡ алып күрһәттеләр ҙә, ҡулына тоттороп та ҡарамай, кәштәгә кире ҡуйҙылар... Гөлсибәр, Гөлсибәр!..\nНисә йыл яңғыҙлыҡтан һуң беренсе тапҡыр ғүмер көмбәҙен яҡтыртып ебәргән тәүге өмөт нуры нисек тиҙ ҡабынды, шулай тиҙ генә һүнде лә ҡуйҙы. Яңғыҙлығын йәмләргә теләгән ҡатын-ҡыҙҙар ҙа булманы түгел, булды, тик Таһирҙың береһенә лә күңеле ятманы. Әрһеҙлектәре, үтә саялыҡтары ҡурҡытты уны.\nӘ Гөлсибәр... Ул шоморт ҡара күҙҙәре, ихласлығы, мөләйемлеге менән Таһирҙың әсәһенә лә оҡшағандай. Утлы күҙҙәрҙән ҡурҡа Таһир. Ни өсөндөр ундай күҙле кеше эргәһендә тыныслыҡ юҡ кеүек. Ә Гөлсибәрҙең ябай һәм шул уҡ ваҡытта ҡупшы ғына йыйылып, тулҡынланып муйынына төшкән ҡара сәстәре, еңелсә биҙәнеүе, нәфис ҡулдары, килешле кейеме – һәр нәмә үҙ урынында. Ә һөйләшеүе! Ундай тауышты ғүмер буйы тыңлаһаң да биҙҙермәйҙер. Ихлас һөйләй, күҙҙәреңә тура ҡарап, рәхәтләнеп тыңлай ҙа белә ул. Юҡ, юҡ, ундай ханымдар көн дә осрамай!.. Был – яҙмыш. Тик ниңә килмәне?.. Таһир былай көтөп ултырыуҙан бер мәғәнә лә тапмай, ҡуҙғалып китте.\nТаһирҙың һаман да көтөп ултырыуы икеле булһа ла, Гөлсибәр, машинаһынан төшөп бер тын тирә-йүнде күҙҙән үткәреп торҙо ла кафеға инде. Энә төшөр урын да юҡ. Уларҙың көндөҙ ҡәһүә эскән өҫтәлдәре артында икенсе йәштәр күңел аса. Гөлсибәр һут һатып алды ла кафенан сығып китте.\n– Яҙған булһа, яҙмыш барыбер осраштырыр. Бөгөн булмаһа, иртәгә, иртәгә булмаһа, иртәнән һуңға... Тик төшөнкөлөккә генә бирелергә ярамай...\nЙәй айҙары ауыл, баҡса, Өфө араһын тапап үтте тиерлек. Аҙналап ваҡыт Арҡайым, Шүлгәнташ мәмерйәһе яҡтарын күреп ҡайтыуға китһә, Янғантау баҫҡыстарына менеп төшөү, Йүрүҙәндә һыу ҡойоноу үҙе генә өс-дүрт көн ваҡытты алды. Ни тиһәң дә, үҙебеҙҙең тәбиғәттәге ялды бер ниндәй диңгеҙ буйындағы ялға ла алыштырырлыҡ түгел. Кем әйтмешләй, “адаптироваться” итергә лә кәрәкмәй. Нисек бар, шул көйө, үҙебеҙсә, өйрәнгәнсә...\nӨлкән улы өйләнеп, туй үткәреп ебәрҙеләр. Фатир алыштырыу мәшәҡәте бик күп ваҡытты алһа ла, Йәмилдең уҡыуы башланғансы, ул мәсьәлә лә йәтеш кенә хәл итеп ҡуйылды.\nУрынлашып бөткәс, өй тирәһенән берәй гараж да табып булмаҫмы тип, Гөлсибәр подъезд төбөндәге иғлан таҡтаһына белдереү яҙып элде. Шул көндө үк ишек ҡыңғырауы шылтыраны.\n– Иғлан буйынса, асығыҙ әле, – тине оло йәштәге ҡатын-ҡыҙ тауышы.\nГөлсибәр ишекте асты.\n– Ҡыҙым, бына белдереүеңде күреп, инә һалдым әле, – тине ул.\n– Күпмегә һатаһығыҙ, инәй?\n– Күпмегә тип ни, ҡапыл ғына әйтә алмайым, балам, беҙҙең ике гараж. Ейәнем машинаһын һатып сит илгә киткәндән алып, берәүһе буш тора. Улымдың уның менән булырға ваҡыты юҡ...\n– Һеҙ нисәнсе фатирҙан, инәй?\n– Нисәнсе тип, һеҙҙең аҫтағы, өс бүлмәле фатирҙан мин. Улым ял көнө ҡайта, бер үк башҡа кешенән алмай тороғоҙ инде.\n– Ярай, инәй, ярай. Тик ҡайһы тирәлә һуң гаражығыҙ?\n– Алыҫ түгел. Беҙҙең подъездан бер илле метрлап ҡына. Яҡын, эргәлә генә...\n– Иҫкеме, яңымы тигәндәй? Ниндәй материалдан эшләнгән?\n– Кирбестән. Нисә йыл торғанын әйтә алмайым, балам, сөнки үҙебеҙ ҙә әҙерҙе һатып алдыҡ.\n– Инәй, әйҙә, үтеп кит әле, бала-саға һымаҡ ишек төбөндә тотамсы, сәйем дә ҡайнап ултыра, – тине Гөлсибәр, әбейҙе түргә саҡырып.\n– Ҡайһы яҡтарҙан күсенеп килдегеҙ, ҡыҙым? Бында бит элек мәрйәләр йәшәне. Ҡалай йәтеш, үҙ мосолман кешеләребеҙ булғас.\n– Проспекттан беҙ, инәй. Өлкән улым өйләнгәс, бер бүлмәбеҙҙе йәштәргә бүлеп бирергә тура килде.\n– Ярай, изге сәғәттә булһын. Йәштәр, бер-береһе менән килешеп, матур итеп йәшәп китһендәр.\n– Тормош иптәшең дә барҙыр, ҡыҙым. Был тиклем мәшәҡәтте яңғыҙ атҡарып сығыу, ай-һай, ауыр эш.\n– Башыңа төшһә, эшләйһең икән, инәй. Унан кире, ғаилә ҡороп, донъя йөгөн бергә тартырҙай көслө заттар миңә әлегәсә осрағаны булманы.\n– Улым да шулай ти. Килен менән күптән айырылышҡайнылар, әле һаман яңғыҙ. Ахыры, берәй әтнәкәһе барҙыр инде. Беҙ өйләнешкән заманда айырылышыу ҙа, суртым да юҡ ине. Йыл да бер бала, Хоҙай күпме бирә... Әллә шуға ғауғаға ваҡыт булманы.\n– Улығыҙ ял көнө ҡайтҡас, иртәнән һуңға булып сыға инде... Әгәр ҙә ҡайтмаҫҡа булһа?\n– Һатырға кәрәк, ти ине. Тик әлеге лә баяғы шул ваҡыт юҡлыҡҡа һылтанды. Һиңә яҙған гараж булһа, ҡайтыр, ҡыҙым, борсолма.\n– Шулай ғына булһын инде, инәй. Яҡынлығы уңайлы ине бит әле ул.\n– Йә, ярай, ҡыҙым, ҡайтайым. Бик итәғәтле кешегә оҡшағанһың. Сәйеңә, алсаҡ йөҙөңә ҙур рәхмәт! Татыу күршеләр булып йәшәрбеҙ, тип уйлайым.\n– Эйе, инәй, эйе, шулай ғына булһын. Быға тиклем күршеләремдән уңдым, бында ла, Алла бирһә...\nИнәй, оло эш эшләгән кеше кеүек, хушлашып сығып китте.\nЯл көндө Гөлсибәр машинаһы менән подъезд алдына килеп туҡтағанда, күрше инәй ишек төбөндәге эскәмйәлә ултыра ине.\n– Һаумыһығыҙ, инәй, улығыҙ ҡайттымы? – тип сәләм бирҙе уға.\n– Ҡайтты, ҡыҙым, ҡайтты. Әйттем бит, рәхәтләнеп риза булды.\n– Күпмегә, ти?\n– Егерме биш мең. Бына асҡысы, әйҙә, хәҙер үк барып ҡарайбыҙ.\n– Әйҙәгеҙ һуң. Миңә тиҙерәк булыуы мөһим, – Гөлсибәр, әбейгә эйәреп, гараж ҡарарға китте.\n– Бындағы артыҡ-бортоҡ тимер-томорҙары торһон, ҡамасауламаһа, ташлаһалар ҙа була, – тине.\nГөлсибәр гаражды күҙҙән үткәргәс:\n– Алам, инәй, уйлап та тормай алам. Аҡсаһын индереп бирермен, йәме.\n– Әтеү, мә асҡысың, ҡыҙым, тимер атыңды хәҙер үк ояһына индереп биклә, – тип, әбей асҡысты яңы хужаның ҡулына тотторҙо.\nВаҡыт үтә торҙо. Бөтә ер ап-аҡ юрғанға төрөндө. Гөлсибәр Таһирҙы ҡасан да булһа бер осратыуына өмөтөн өҙмәй, ҡәҙимге тормош ығы-зығыларына күмелеп йәшәүен дауам итте. Бер аҙнанан Яңы йыл. Йәмил шыршыны баҙарҙан үҙе һайлап алып ҡайтып, биҙәп ҡуйҙы. Гөлсибәр:\n– Улым, гараж алдын көрәп, машинаны сығарһаң, “Метро”ға барып, аҙыҡ-түлек алып ҡайтыр инек, – тине.\n– Әтеү мин ҡар көрәргә йүгерҙем, ә һин әҙер тор, бер ярты сәғәттән машина гараж алдында торасаҡ.\n– Ярай, бар, йүгер, – тип оҙатып ҡалды әсә, ҡанатланып йөрөгән улына ҡыуанып.\nЯрты сәғәт үттеме-юҡмы, Йәмил кеҫә телефонынан шылтырата. Гөлсибәр тәҙрәнән урамға ҡараһа, машина гараж алдында, ә Йәмилдең эргәһендә бер ир кеше тора. Арлы-бирле берәй хәл булмағайы, тип уйлап өлгөрмәне, улы:\n– Әсәй, был ағай беҙҙең гараждың элекке хужаһы икән. Гараждан шыршыны иҙәнгә нығытып ҡуя торған нәмәһен алырға килгән. Инеп алһынмы? – тип аңлата һалды.\n– Әлбиттә, алһын, – тине Гөлсибәр. Өҫкө ҡаттан әбейҙең улын асыҡ ҡына күрә алманы Гөлсибәр. Торошо, буй-һыны, өҫтөндәге туны, башындағы затлы кәпәсе, алыҫтан ҡояш нурына йылтлап торған кейеҙ итеге был ирҙең тегендәй-бындай ғына кеше түгеллеге тураһында әйтеп тора ине.\nҠыҙыҡ, Таһир ҡыш көнө ниндәй икән? Әгәр ҙә мин уны әле урамда осратһам, танырмынмы икән?!\nГөлсибәр урамға йыйынды. Подъезд ишеген асып сыҡҡанда, теге әбейҙең улы ҡар өҫтөндә иҙән балаҫтарын ҡағыу менән мәшғүл ине. Гөлсибәрҙе күргәс, ҡаҡҡысын балаҫ өҫтөнә ташлап:\n– Әсәйем һөйләп бөтә алмаған яңы күршеләр менән танышайым әле, – тип уға ҡаршы килде. – Һаумыһығыҙ, Йәмил менән таныштым, ә хәҙер әсәһе менән... – тине лә, әйтә башлаған һүҙен әйтеп бөтөрмәй, килгән еренән туҡтап ҡалды.\n– Гөлсибәр?!. – тине ул ишетелер-ишетелмәҫ кенә. Көтмәгән хәлдән йөҙөндә аптырау ҡатыш икеләнеү билдәләре сағылды.\n– Таһир! – тине Гөлсибәр, ни эшләргә лә белмәй, унан да нығыраҡ тулҡынланып.\n– Бына һиңә кәрәк булһа, мөғжизә!.. Һаумы, Гөлсибәр? – тине Таһир, ниһайәт, үҙен бер аҙ ҡулға алып.\n– Һаумы? Хәл-әхүәлдәрең нисек?\n– Ашауға ҡарап, – тигән булды Таһир уйынлы-ысынлы.\n– Бына ниндәй икән ул әсәйемдең күптән минең менән бик таныштырырға теләгән һөйкөмлө ханымы! – Таһир күҙ ҡараштарын Гөлсибәрҙән ала алманы.\n– Әллә Әҡлимә әбей беҙҙе таныштырырға уйланымы?\n– Уйланы ғына тиһең, ҡолаҡ итемде ашап бөттө.\n– Ә һинең танышҡың килмәне, аңлауымса... әтеү...\n– Танышҡым килмәне, тип әйтһәм, бик үк дөрөҫ булып бөтмәҫ, шулай ҙа әсәйемә оҡшаған ханымды күреү теләге тыуҙы. – Таһирҙың күҙҙәре нурланып китте.\n– Байрам менән, Таһир, Яңы йыл менән!\n– Рәхмәт. Мин дә һеҙҙе – үҙеңде лә, улыңды ла ҡотлайым! Йәмил – шәп егет!\n– Минең әле өйләнгән улым да бар. Шуларға бүлмә бүлеп биреп, һеҙҙең яҡҡа килеп сыҡтыҡ инде.\n– Гөлсибәр, һеҙҙе үҙебеҙгә бөгөн байрам табынына саҡырам.\n– Әсәйең менән кәңәшләшмәй ҙә, ҡапыл шулай...\n– Әсәйем күктең етенсе ҡатында буласаҡ.\n– Ярай, күҙ күрер... Ә хәҙер беҙ “Метро”ға юлландыҡ, һеҙгә берәй нимә алырға кәрәкмәйме?\n– Әйтеүеңә рәхмәт, юҡтыр ул. Кәрәк булһа, әсәйем күптән магазинға йүгертер ине.\n– Әтеү, беҙ киттек, кискәсә!..\nЯңы йыл төнө бик һалҡын, аяҙ. Сәғәт ун икене һуғып, Яңы йылға аяҡ баҫҡас, олоһо-кесеһе Үҙәк майҙанға байрам шыршыһы эргәһенә ашыҡты.\n– Әсәй, һинең кәйефеңде ҡырмаҫ өсөн алдан әйтмәгәйнем. Беҙ бөтә синыф менән ҡала шыршыһы янында осрашырға һөйләштек, шунда йүгерәм, йәме?\n– Ярай, бар, тик матур ғына йөрөгөҙ, йәме, – тине Гөлсибәр һәм, яңғыҙы ҡалғас, нишләргә белмәй аптырай ҡуйҙы. Ишектә шул саҡ ҡыңғырау зыңғырланы.\nКөҙгөнән өҫ-башына күҙ йүгертте лә ишек асырға йүгерҙе. Ишек алдында Таһир әсәһе менән тора ине.\n– Әйҙә, түрҙән үтегеҙ!\n– Бына, ҡыҙым, үтеп барышлай ғына һуғылдым, – тип татылданы Әҡлимә әбей. – Икенсе ҡатта йәшәгән Зөлхизә әхирәтем саҡырғайны. Яңы күршеләремде байрам менән ҡотлайым, тип кенә туҡталдым. Ҡайҙа балалар?\n– Өлкән улым килен менән турбазала ял итәләр. Йәмил әле, һеҙҙең алдан ғына, дуҫтары менән шыршыға китте.\n– Ярай, шулай икән, иҫән йөрөһөндәр. Бына, һеҙҙең өсөн тип кенә бешергән байрам бәлешем. Рәхим итеп ал! Ни эшләптер табынға инмәнегеҙ?\n– Рәхмәт, инәй, кәрәкмәҫ ине борсолорға. Өйҙә булғыбыҙ килде, йола ла... Әйҙә, түргә үтегеҙ әле, хәҙер сәйемде яңыртып ебәрәм.\nГөлсибәр китап кәштәһенән инәй өсөн алдан әҙерләп ҡуйған бүләген алып:\n– Байрам менән, инәй, ауырымағыҙ, оҙон ғүмерле булығыҙ, – тип, әбейҙең муйынына гәрәбәнән муйынсаҡ таҡты.\n– Эй, Хоҙайҡайым, рәхмәт төшкөрө, ҡара әле, улым, һин бүләк иткән һырғама парҙан муйынсағым да булды.\nӘбей ҡыуанысынан ни эшләргә белмәне, көҙгө алдында өйөрөлдө.\n– Әллә алдан һөйләшеп алдығыҙмы?\n– Һөйләшеүен-һөйләшмәнек, әсәй, ә нисек күңелле килеп сыҡты, белгән кеүек, – тип ҡеүәтләне Таһир.\n– Рәхмәт, балалар, рәхмәт. Хоҙай Тәғәлә үҙегеҙҙе лә ҙурлаһын... Ә хәҙер, ҡыҙым, бер үк асыуланып ҡалма, тиҙерәк бүләктәремде Зөлхизә әхирәтемә барып күрһәтә һалайым.\n– Гөлсибәр, һинең менән танышҡандан һуң эш буйынса Францияла командировкала булырға тура килгәйне. Шунда үҙемә һайлағанда бына ошо хушбуйҙың еҫен бик оҡшатып һатып алдым. Уйымда һин инең... Ошо көнгәсә ул эштә сейфта торҙо. Хуш еҫе шунда торған ҡағыҙҙарыма һеңеп бөтһә лә, торған урынын алыштырманым. Бөгөн ул үҙенең ысын хужаһын, һине саҡ көтөп алды. Ҡабул ит! – тине, Гөлсибәрҙең битенән үбеп.\n– Рәхмәт, еҫе, ысынлап та, илаһи, миңә лә оҡшай, – тине ул.\n– Ә мин һиңә бүләк алып өлгөрмәнем, Таһир, ғәфү ит!\n– Һин миңә үҙең ҙур бүләк! Тик, күҙ алдыңдан башҡа бер ваҡытта ла юғалмаҫмын, тип һүҙ бир.\n– Юғалырға, мин һиңә мәрйен бөртөгөлөр шул, – тип йылмайҙы Гөлсибәр. – Әйҙә, табын артына ултыр. Байрам дауам итә бит әле.\nӘлегәсә Таһирҙың бындай күңелле ял көндәре булғаны юҡ ине. Улар тәүге аҙнала ҡала ситендә саңғыла, аҙаҡ спорт һарайы майҙанында тимераяҡтарҙа йөрөнөләр. Сихри әкиәт донъяһы - төнгө Өфө буйлап сәйәхәт иттеләр, фотоға төштөләр. Хозур тәбиғәт ҡосағында ятҡан Ассы ял йорто ла уларҙың күңеленә хуш килде. Шулай итеп оҙон Яңы йыл байрамы тиҙ генә үтеп китте.\nХушлашыр көн етте. Таһир күпме генә ҡаршылашһа ла, самолетҡа Гөлсибәр уны үҙ машинаһында оҙатырға булды. Аэропортҡа килеп еткәс тә, айырылышыу минуттарын яҡынайтмаҫ өсөнмө, машинан оҙаҡ ҡына төшмәй, һөйләшеп ултырҙылар. Таһир:\n- Тәү тапҡыр рәхәтләнеп көлдөм, балалар кеүек ҡолас йәйеп ҡарҙа аунаным, тәбиғәт ҡосағында бөтә донъямды онотоп ял иттем! Һай, матур ҙа үҙебеҙҙең Башҡортостан тәбиғәте! Кеше нимә эҙләп сит илдәргә ашҡына икән?..\n- Улар әлегә үҙебеҙҙең Ирәмәлде, Шүлгән ташты, ..... күргәндәре юҡтыр, булһа шул тиклем аҡса түгеп сит яҡҡа йөрөмәҫтәр ине. Диңгеҙ!.. Ә диңгеҙҙә мотлаҡ йылына бер ҡойонорға кәрәк! Ни тиһәң дә беҙҙә ул юҡ...\n-Рәхмәт, матурым! Яҙмышыма рәхмәт, юлдарыбыҙ беҙҙе яңынан осраштырҙы! Һинһеҙ донъям буш, төҫһөҙ, йәмһеҙ, йәнһеҙ ине...\n-Ә мин, ғөмүмән ял, байрам көндәрен яратмайым. Үҙ яйына һәүетемсә генә аҡҡан көндәр күңелемә яҡын. Үҙемде “көркөлдөк тауыҡ” кеүек тип шаяртһам да, улай уҡ та түгел мин... (Гөлсибәр бер аҙға тынып ҡалды) Яңғыҙлыҡ шулай иткәндер...\n-Бынан кире беҙ гел бергә булырбыҙ тип ышыныһы килә... Һағыштың көнө бөттө!..\n-Эйе, әлегә әкиәт тә бөттө... Иртәгә эшкә... Ә хәҙер һин, бер аҙға ғына, китәһең... Мин, бер аҙға ғына яңғыҙ, һинһеҙ ҡаласаҡмын... Үлеп һағынасаҡмын... Һинең дә мине һағынғаныңды белеп йылмаясаҡмын, осрашыу көндәрен көтөп тағы ла матурланып сәскә атасаҡмын... Шулай ваҡыт тиҙерәк үтәсәк...\n-... Тормошта иң яратмағаным хушлашыу... Хушлашып китеү, һаубуллашып оҙатып ҡалыу... Ни өсөн кешеләр бергә китеп, бергә ҡайта алмай икән?\n-Ахры алмайҙыр... Алһа бындай күңелһеҙ хушлашыуҙар, күңелле осрашыуҙар ҙа булмаҫ ине. Гөлсибәр күҙен юлдан алмай ғына, һөйөп Таһирҙың ҡулына ҡағылып алды.\n-Һин бойоҡма, йәме, иң мөһиме хәҙер беҙ бергә. Хоҙай Тәғәләһе ризалығын бирҙе...\n- Хәҙер минең һин, һинең мин бар – моңһоуланырға һис сәбәп юҡ. Тәү тапҡыр, шундай тыныс. Үҙемде таш диуар артындағылай тоям, бер нәмәнән дә ҡурҡмайым... Һин дә бер нәмәгәлә борсолма! Ә беҙ бында Әҡлимә инәй, хәйер – ҡәйнәм менән һинең ҡайтҡаныңды көтөп торорбыҙ. Әсәйең шәп кеше һинең, Таһир! Ә минең әсәйем дә, атайым да юҡ инде, йәндәре ожмахта булһын!..\nБер аҙға тынлыҡ урынлашты.\nБайрамдан һуң аэропортта машиналар бик күп. Парковкала энә төртөр ҙә урын юҡ. Таһирҙың ҡулында бер бәләкәй генә сумка булғас, багаж биреп йөрөгә кәрәкмәне. Посадка иғлан иткәнсе тип эскә инеп, эскәмйәгә ултырҙылар.\n- Әлегә ҡасан ҡайтырымды әйтә алмайым, - тине Таһир, һөйгәненә йылмайып ҡарап. Беләһеңмәе, эшкә сығыу менән хужама, эштән китәм, тигән ғариза яҙып индерәсәкмен. Мин кәләш алдым, артыҡ бер көнгә лә ҡалалмайым, ғәфү итегеҙ тиәсәкмен...\n- Һин үҙеңә үҙең хужа түгелме һуң! - Гөлсибәр ихлас көлдө.\n- Эйеее!.. Ул ваҡытта үҙемә үҙем яҙам инде, хәйер, хужаның да хужаһы була, - улар тағы ла нығыраҡ көлдө.\n- Көнө билдәле булғас,шылтыратып әйтермен.\n- Ярай, телефон бар ҙа, хәбәрләшеп торорбыҙ.\n- Минең һинең яндан бөтөнләй китәһем килмәй. Таһир, Гөлсибәрҙең ҡулдарын ысҡындырмай. - Аңлайһыңмы, яңғыҙ арыным мин! Мин һине ғүмерем буйы эҙләнем... Әле һаман ышанмайым, ысынбарлыҡмы был, төшмө?!. Йоҡлайым кеүек. Уянһам, һине юғалтыуҙан ҡурҡам...\n- Эй инде, йүләремде минең!.. Ҡатын ҡәҙерле кешеһенә һыйыныбыраҡ ултырҙы.\n- Миңә лә һинең менән шундай тыныс, рәхәт!.. Таһир Гөлсибәрҙең маңлайына тулҡынланып төшкән сәстәрен ҡуйы керпектәре менән тарап, ирендәре менән ирененә ҡағылды:\n- Самолет күтәрелгәндә мин иллюминаторҙан һиңә ҡул болғармын, ә Һин миңә йылмайырһың, йәме... Һөйләштекме?.. – тип шыбырҙаны. Ҡатын килешеп, баш ҡаҡты.\nГөлсибәр аэропорт ишегенән сыҡҡас, уң яҡҡа боролоп, самолеттар күтәрелеп киткән осоу полосаһы күренгән, уңайлы урынға барып баҫты. Мөһәбәт машиналар береһе осоп китә, икенселәре килеп төшә. Эх, килеп төшкәнендә, Таһиры ҡайтһын ине... Ә алда ҡаршы алынмаған Яңы йыл, ҡәҙерле кешеһе менән көтөлмәгән осрашыу булһын ине... тип хыял диңгеҙендә йөҙҙө ҡатын... Ана, пассажирҙар тейәгән самолет осоу полосаһы башына килеп ултырҙы. Бер аҙҙан яй ғына ҡуҙғалып китте. Тиҙлеген арттыра барып, башта алғы тәгәрмәстәре, шунан артҡылары ерҙән айырылып, күккә күтәрелде. Тейешле бейеклеккә менгәс, ярым түңәрәк яһап, үҙ маршруты буйынса осоп китте. Борсаҡтай ғына күренгән иллюминаторҙарҙың береһенән, моғайын да, Гөлсибәргә һөйгәне ҡул болғайҙыр... Ул вәғәҙә иткәненсә – йылмайҙы.\n-Хәйерле осоу, имен-аман ғына барып етегеҙ! - тип, үҙе руль артына ултырғанда әйткән доғаларын ҡабатланы.\nГөлсибәр машинаһы эргәһенә килеп еткәс, оҙаҡ ҡына зәңгәр күккә ҡарап торҙо. Иге-сиге булмаған киң йыһан! Әле ғалимдар ҙа аңлата алмаған серле донъя! Ҡайҙан башлана ул һәм ҡайҙа бөтә?.. Ә Ҡояш!?. Ул булған өсөн генә беҙҙең матур иртәләребеҙ, кистәребеҙ, яҡты көндәребеҙ, тылсымлы төндәребеҙ бар. Күҙ алдына килтереүе ҡурҡыныс, әгәр ул һүнһә ни булыр?.. Ерҙә һәр ваҡыт төн, һалҡын буласаҡ... Ә йондоҙҙар яҡтыһы, уларҙың тоноҡ ҡына йылмайыуы, йылыһы беҙгә етмәйәсәк...\n-Һин - минең Ҡояшым икәнеңде бер ваҡытта ла онотмаһаң ине!\nГөлсибәр машинаһына инеп ултырып, ҡуҙғалып китергә лә өлгөрмәне, урта йәштәрҙәге бер ҡатын, тәҙрәһен шаҡыны.\n-Һеҙ ҡалағамы? Мине лә алығыҙ әле, зинһар! Автобуска ла ултырыр инем, тик сумкамдан көшөлөгөмдө тапмайым, әллә төшөрөп ҡалдырҙым, әллә... Зинһар!.. – тиеп ялбарып һорағас, Гөлсибәр:\n-Ярай, әйҙәгеҙ, тик ҡалаға тиклем генә, йәме! – тип, эргәләге креслоһынан урын күрһәтте.\n-Һай, рәхмәт төшкөрө, изге кешеләр бөтмәгән донъяла! – тип, таныш түгел ҡатын йәтешләп ултырып, хәүефһеҙлек ҡайышын элде. Миңә үҙәк баҙарға тиклем...\n-Мин Монументтан һуң, уң яҡҡа боролам, апай. Һеҙҙе баҙарға уҡ илтеп ҡуйыр инем, тик ваҡытым бик ҡыҫыҡ, ғәфү итегеҙ!\n-Зарар юҡ. Ҡалаға еткәс, нисек тә баҙарына барып етермен... Ҡыҙыма эшкә сығырға ваҡыт етте, ә ейәнемә садик тик бер айҙан һуң ғына була икән. Сыҡмаһа эш урыны юғала ти. Ҡыҫҡаһы, хәлдәр шулай, туғаным. Был апай эше булмағанлыҡтан, артына урын тапмай, шашып йөрөй икән тип уйламаһын өсөн генә әйтәм.\n-Борсолмағыҙ, мин бер нәмә тип уйламайым, – тине Гөлсибәр.\n-Бөгөн бик бәхетле тулҡындарҙаһың, туғаным, шатмын!\nГөлсибәр сәйер ҡатынға аптырабыраҡ ҡараш ташлап алды. Тәү күргән кешегә шулай тип әйтәләр микән?..\n-Ниңә улай тиһегеҙ? Һеҙ әллә күрәҙәсеме?\n-Күҙҙәрең яна, йөҙөң нурлы... Күңелеңә ауыр алма, туғаным, мине ултыртып алғаныңа, ярамһыҡланып та әйтмәйем... Бәхетле кеше күренеп тора бит ул. Ә күрәҙәселеккә килгәндә, бар бер аҙ... Тик мин ул эш менән булашмайым.\n- Шулаймы ни?.. Кемдәрҙер уны кәсип итеп, аҡса эшләй.\n- Эйе, тик миңә ундай аҡса кәрәкмәй.\n- Кеше үҙ яҙмышын үҙе яҙа, үҙе төҙөй... Кемдең генә бәхетле булаһы килмәй икән?\nГөлсибәр юлдашына бик әүрәмәй, юлдан күҙен алмай барҙы.\n- Һин бик бәхетле булырһың, туғаным!.. Сөнки тормошоңдың ауыр сағын үтеп, яҡтыға сыҡҡанһың. Танышайыҡ, Фәүзә! Фәүзиә апайың булырмын.\n- Мин Гөлсибәр.\n- Ә һиңә Гөлсибәр туғаным, күрәҙәселәргә йөрөргә кәңәш итмәйем. Бөтәһе лә Хоҙай Тәғәләһе ҡулында һәм кешенең үҙенән тора.\n- Әгәр ҡаршы булмаһаң, ҡыҙыҡ өсөн генә, шуны әйтә алам: иреңдән уңмағанһың, яңғыҙың ике бала үҫтергәнһең, күптән түгел урау-урау юлдар үтеп, үҙеңә яҙған хәләлеңде осратҡанһың, әле уны оҙатып, ҡайтып бараһың, дөрөҫ әйтемме?\n-Эйе, тиһәм дә була... Гөлсибәр хайран ҡалды. – Әллә һеҙ мине беләһегеҙме?\n- Юҡ, әйттем дә бер аҙ һәләтем бар тип... Шул ғына. Фәүзиә ихлас көлдө.\n-Бәхетле булығыҙ! Табышҡанһығыҙ, ҡауышҡанһығыҙ, бер-берегеҙҙе һаҡлағыҙ!.. Ә мин хәләлемде тап итә алманым, юлдарыбыҙ аймылыш булырға тейеш булғандыр күрәһең... Кем белә, бәлки миңә Хоҙай Тәғәләһе тормош юлдашы кәрәкмәй, ул үҙе лә көслө, үҙ көнөн үҙе күрә ала тип әйткәндер...\nҠатын кеҫәһенән ҡулъяулығын сығарып, күҙен һөрттө. Әле генә яу һалып килеп ингән апай, кинәт бәләкәйләнеп, йәл булып китте Гөлсибәргә. Торошо, ҡиәфәте, буй-һыны, көр тауышына ҡарағанда бер ҙә күҙен йәшләй торған кешегә оҡшамаған.\n- Гел көслө булып та, көс бөтә, туғаным. Йәш барған һайын ғына аңлайһың. Әүәл, һә тигәнсе күтәреп өйгә индергән тулы һыу фләгенә хәҙер көс етмәй. Ауылда эш күп, илап ултырырға ваҡыт юҡ. Бесәнен дә саптым, утынын да ярҙым, кәртә-ҡурам ирле өйҙәрҙән ҡалышманы... Әсәйем әйтмешләй, мин ир бала булып тыуаһы кеше булғанмындыр, Хоҙай Тәғәләһе миңә сират килеп еткәс, яңлышҡан да, бисә итеп яратҡан. Һааай, ир булһаммы, бер ҡатынды бәхетле итер инем мин!.. Донъябыҙ иң матур, өлгөлө ғаилә булыр ине ауылда!..\n- Эй, Фәүзиә апай, һеҙ маладис!\nҠатындар рәхәтләнеп көлөштөләр.\n- Ә ниңә күрәҙәселәргә йөрөмәҫкә?..\n- Мин бер барҙым. Ниңә барғаныма әле булһа үкенәм. Яҙмышымды ғүмерлеккә кодировать иткән дә ҡуйған... Үҙем дә, еүеш танау, шуларға ышаналар тиме?.. Хәҙер аңланым да, тик һуң инде. Йөрәктән ҡурҡыу һаман китмәй.\nФәүзиә апайға һорау биреп торорға ла кәрәкмәне. Бәлки, бына шулай тартынмай һөйләшеп ултырыр кешеһе лә юҡтыр... Унан кире, таныш түгел кеше менән аралашыу күпкә еңел. Әле ҡалаға алыҫ... Эсенән сайпылып түгелергә торған хис-кисерештәренә ирек биреп, ул һөйләне лә һөйләне.\n- Иптәшемә кейәүгә сыҡҡас бик матур итеп йәшәп киттек. Беренсе балабыҙ донъяға килде. Күрһәң уның нисек ҡыуағанын! Ҡулынан төшөрмәне. Ә үҙемде, өрмөгөн урынға ултыртманы! Сәғәт һайын шылтыратып хәлебеҙҙе белешеп торҙо. Беҙҙән саҡ ҡына ла айырылып тора алмай ине... Шунан сихырланыламы ни, танымаҫлыҡ булып үҙгәрҙе. Бик еңел холоҡло кеше булып сыҡты... Аҙаҡ ныҡлап эсә, тарта, ғауғалаша ла башланы. Эшкә йөрөмәҫ булды. Шулай итеп тегене эшенән осорҙолар... Балалар уҡырға төштө, тамаҡтарын туйҙырып, өҫтәренә кейем алып өлгөрөп булмай... Атай кеше аҙналап-айлапҡа юҡҡа сыға ине. Шунан хәлдән тайып ҡайтып инә... Шул ут эсендә янған көндәрҙең береһендә, тегееее ваҡыт күрәҙәсе әйткән юрауҙар иҫемә килеп төштө... Тап килә бит ә, - тигән фекергә килдем. Ул:\n-Оло мөхәббәт менән өйләнешәһегеҙ, төҫ-ҡиәфәттәре... Бик матур итеп йәшәй башлаясаҡһығыҙ, тик был илаһи мәлдәр оҙаҡҡа һуҙылмаясаҡ, айырылышасаҡһығыҙ, икенсегә кейәүгә сығасаҡһың, тик был ниҡахығыҙ ҙа ғүмерле булмаҫ, һин үҙ-үҙеңә ҡул һаласаҡһың...”тине.\n- Ҡалай ҡаты бәғерлә күрәҙәсе булған! Ундай ҡурҡыныс мәлдәрен әйтмәһә лә булыр ине, ниңә әйтте икән?..\nГөлсибәр тулҡынланып китте. Ҡатын башлағанын дауам итте:\n-Шунда мин күрәҙәсенең юрағандарын кире ҡағып, үҙ фәжиғәмде аша атлап үтергә ҡарар ҡабул иттем. Ирем менән айырылыштыҡ, тик башҡа бер ваҡытта ла кейәүгә сыҡманым. Шул көндән алып яңғыҙмын. Балаларым башлы күҙле. Үҙем... Үҙем ҡая башындағы яңғыҙ ҡайын кеүек. Ҡарап һоҡланырға мөмкин, тик тейергә буйҙарын еткермәнем. Йәшерәк саҡта һоратып килеүселәр ҙә булды, белә тороп башымды ырғаҡҡа тығырға мин йүләр түгел дә... - Ээээй, туғаным, юҡ бар хәбәрем менән башыңды ҡаңғыртым шикелле. Ғәфү ит!\nБер кемгә лә һөйләгәнем юҡ ине, ә һин бәхетле булырһың - тип Фәүзиә апай боролошта рәхмәттәрен уҡый-уҡый төшөп ҡалды.\n- Юҡ, юҡ, кит кәрәкмәҫ, - тиһә лә, Гөлсибәр уға юллыҡ аҡса бирҙе.\n- Матур кәңәшегеҙ өсөн,рәхмәт, апай!\nГөлсибәрҙең борсолоуынан ҡан баҫымы күтәрелде. Светофорҙа туҡтап дарыуын эсеп, бер аҙ тынысланғас, юлын дауам итте.\nӨй ишеген асып ингәндә, Йәмил өйҙә юҡ ине. Тиҙ генә шылтыратып:\n-Алло, улым, һин ҡайҙа? Мин ҡайтып еттем... Ә-ә-ә, ярааай!.. Еңгәң тамағыңа ашаттымы һуң... Эйе, осто, инде ҡайтып етеп баралыр... Сәғәт нисәлә ҡайтаһың? Ағайыңдарға сәләм әйт!.. Ул китап шкафын иртәгә йыйып бөтөрһәгеҙ булмаймы? Һин дә арығанһыңдыр... Көнө буйы шунда... Ярай, ярай, аңланым, көтәм... Пока!\nГөлсибәр душҡа инеп сайынып, өҫтөнә халатын кейеп алды ла, Әҡлимә инәйгә төшөп китте. Төшмәй, телефондан ғына шылтыратһа ла булыр ине лә, тик оло кеше өҫтәл артына ултырып, сәй эсеп һөйләшергә ярата. Гөлсибәр килеп ингәс тә, өҫтәл ултыртыу эшенән айырылмай ғына:\n-Шунан, ҡыҙым, оҙатып ебәрҙеңме улымды?\nТап шул мәл телефон шылтыраны.\n-Бына как раз Таһир шылтырата! Алло, әллә ҡайтып та еттең?\n-Юҡ әле. Бына самолеттан килеп төштәм дә, машинам янына китеп барам. Берәй сәғәттән өйҙә буласаҡмын.\n-Ә беҙ, әсәйең менән сәй эсеп ултырабыҙ. Ана, минән дә сәләм әйт! – ти... Инәй, һиңә лә күүүп сәләм!.. Ярай, Таһир, әлегә! Үҙемә менгәс, һуңғараҡ шылтыратырмын, йәме!\n- Ярай, иҫән-һау булып тороғоҙ!\nТаһир инеп өлгөрмәне өй телефоны шылтыраны.\nШылтыратыу Нью Йорктан ине. Тик номеры таныш түгел. Йөрәге ниҙер һиҙгәндәй йыш-йыш тибә башланы.\nТаһир креслоға ултырҙы. Шылтыратыусы улының әсәһе Наилә ине.\n-Һаумы, Наилә! Ниңә шылтыратаһың, арлы бирле берәй хәл булдымы әллә?\n-Нисек әйтергә лә белмәйем... Байрам ваҡытында улыбыҙ тау саңғыһында шыуып, уңайһыҙ йығылып, ауыр тән йәрәхәте алды.\n-Хәле бик ауыр, реонимацияла ята. Комала...\n-Мин нисек ярҙам итә алам?\n-Әйтеүемсә хәле бик ауыр, беренсе операция уңышлы үтте... Аҡса, бик күп аҡса кәрәк... Ҡатын илауынан баҫыла алмай, трубкаһын һалды...\nТаһир шул номерҙы ҡабатлап йыйҙы.\n-Наилә, күпме аҡса кәрәк?\n-Күүүп, белмәйем, әлегә шулай тип кенә әйттеләр...\n-Борсолма, иртәгә, иртәнән һуңға килеп етермен.\nТаһир тиҙ генә Гөлсибәргә шылтыратып, көтөлмәгән хәл килеп сығыуын, иртәгә улы янына осасағын хәбәр итте. Әлегә был турала әсәһенә өндәшмәй торорға ҡушты. Ундағы хаҡтар менән таныш Таһир. Шуға күрә фатирын һатыуға ҡуйып, башҡа мөһим эштәрен бөтөрөп, киске рейс менән улы янына осто. Ун бер сәғәт киң йыһанда! Бөтә үткән ғүмерен күҙ алдынан үткәрҙе. Ашыҡҡанда ваҡыт үтмәй, күҙгә йоҡо килмәй, гәзит-журналдар ҙа уҡып булмай...\n-Бына ни өсөн улы байрам менән дә ҡотламаған атаһын. Ә ул эстән генә үпкәләп тә йөрөгән ине. Эх улым, улым! Күңелем дә бер нимә лә һиҙмәне. Ир-аттар шулайыраҡ була инде ул. Әсәһе һиҙгән, ана инде күптән улы янында ултыра... Һин дә ир затынан, улым, атайыңды аңларһың, кисерерһең...\nАэропорттан такси алып Таһир больницаға елдерҙе. Наилә уны ишек төбөндә ҡаршы алды. Улы ятҡан палатаға үттеләр. Больница ҡайҙала шул инде, системаға тоташтырылған ауырыуҙар менән тулы. Ауыр һауа, борсоулы, илауҙан ҡыҙарып шешенгән йөҙҙәр, аҡ халатлы врачтар...\nТаһир улын инеп күргәс, дауалаусы табип менән һөйләшергә ординаторскийға инеп китте.\n-Әлегә, ҡаты ауыртыуҙарын бик тоймаһын өсөн, үҙебеҙ комаға индереп торҙоҡ. Һөйәктәре ныҡ ҡына зарар күргән. Тағы ла ике операция планлаштырабыҙ, хәйер дауалау осоронда күҙ күрер... Организм йәш, көслө... Бөтәһе лә яҡшы булыр! Бик тиҙ булмаһа ла, егет аяҡҡа баҫасаҡ... Түләү мәсьәләһе тураһында килешеүҙе әсәһенә тапшырҙыҡ. Күрһәтелгән сумманы мөмкин тиклем тиҙерәк индерегеҙ. Улығыҙҙың хәленә ҡарап операцияларҙы ҡыҫҡа ваҡыт эсендә үткәрергә кәрәк.\n-Ә Өфөгә ҡасан күсереп алырға мөмкин булыр икән? Беҙҙә лә көслө белгестәр эшләй...\n-Әлегә ҡуҙғатып, күсереп йөрөргә ярамай, бик оҙон юл... Кризис үтһен, аҙаҡ күҙ күрер.\nТаһир аҙна-ун көнләп улы янында булды. Шул арала ике операция уңышлы үтте. Илдарҙы команан сығарҙылар. Врачтың һүҙҙәре дөрөҫ булып сыҡты, ни тиһәң дә йәш организм үҙ эшен эшләне. Егет әкиәт батыры кеүек, ай һауығаһын бер көндә һауыҡты...\nАтаһы менән әсәһен бергә күргәс егет бик шатланды.\n-Атай, мөмкинме бер һорау?- тине ул.\nХәйер ул улының нимә тураһында һорарын алдан һиҙеп, көтөп йөрөнө. Тик мәле генә булманы. Бына бөгөн, тап ошонда мәле еткәндер... Тик ул әле һаман нисек яуап бирергә генә белмәй... Улы алдында, балам тип ут янған әсәһенең йөҙөн йыртаһы ла килмәй... – Һора!\n-Һеҙ әсәйем менән бергә шундай матурһығыҙ! Ә ниңә бергә түгелһегеҙ? Мин һеҙҙең икегеҙҙе лә бик яратам. Һәр Яңы йыл, иптәштәрем бүләккә компьютер һорағанда, мин һеҙҙең бергә булыуығыҙҙы һорап Ҡыш бабайға хат яҙҙым. Тик минең был берҙән-бер иң изге теләгем тормошҡа ашманы...\n-Ғәфү ит, улым!.. Тормош бик ҡатмарлы нәмә. Яңлышлыҡтар, хаталар ҙа күп була, ҡайҙа эләгеп йығылырыңды белмәйһең... Оло үкенескә ҡаршы, айырыуса беҙ – ирҙәрҙә ғәфү итеү сифаты юҡ тиерлек кимәлдә. Инде үҙем дә теүәл генә әйтә алмайым, дөрөҫ эшләнемме, юҡмы?.. Әсәйең яңлышты һәм мин уны ғәфү итә алманым... Һин мине ғәфү ит, улым!..\n-Ә мин, балам өсөн генә булһа ла кисерер инем моғайын...\n-Һиндә лә минең холоҡ, улым, алма ағасынан алыҫ төшмәй, - тиме әле халыҡ мәҡәле? Бөгөн мин әлбиттә һинең менән килешәм. – Ә ниңә һин был турала миңә бер ҡасан да өндәшмәнең?..\n-Өндәштем, атай, тик һин мине ишетмәнең.\nИлдар атаһы алдында тәү тапҡыр күҙ йәштәренә ирек бирҙе...\n-Кисер мине, улым! Хәҙер һин дә кәләш алыу йәшендә, беҙҙең хаталарҙы ҡабатламаҫһығыҙ тип ышанғы килә.\n-Әсәйем кейәүгә сыҡты, минең өс йәшлек һеңлем бар.\n-Мин белмәй инем. Ҡалай яҡшы булған. Ни тиһәң дә тормош дауам итә.\n-Ә һинең хәлдәр нисек, атай?\n-Мин өйләндем, әлегә ниҡахлаштыҡ ҡына. Исеме Гөлсибәр. Аллаһы бирһә һауығып ҡайтҡас мотлаҡ танышырһығыҙ.\n-Ҡотлайым! Тик яһаған хаталарығыҙҙы ҡабат ҡабатламаҫһығыҙ тип ышыныһы килә...\n-Рәхмәт! Хәҙер хаталар яһарға ваҡыт ҡалмағандыр. Ғүмер аҡҡан һыу менән бер, ағышын күреп тә өлгөрөп булмай.\n-44 йәш күп була тиһеңме? – Илдар йылмайҙы. Миңә бәлки ҡусты алып ҡайтырһығыҙ?\n-Юҡ, беҙгә лә ҡыҙ кәрәк! Минең инде өс улым булды. Гөлсибәрҙең ике улы бар - береһе өйләнгән, һине лә үҙебеҙҙең берәй башҡорт һылыуына өйләндерһәк, өсөнсөһө мәктәптә уҡып йөрөй.\n-Эйеее!.. – тип һуҙҙы егет, үҙ уйҙарына сумып. – Атай, булмаһа мин бер аҙ серем итеп алайым, арып киттем шикелле, башым да ауырта башланы...\nТаһир ҡунаҡханаға ҡайтҡас, ресторанға төшөп тамаҡ ялғап алды ла, номерена инеп ятты. Ятты, тик йоҡлап китә алманы. Улының: - Өндәштем, атай, тик һин мине ишетмәнең, - тигәне күңеленә тыныслыҡ бирмәне. Ишетмәгәнмендер шул, улым, сөнки әсәйеңде шундай ныҡ ярата инем бит. Ә ул миңә иң яҡын дуҫым менән хыянат итте. Әле бында килгәс тә иҫәнлек һорашыуҙан ары үтмәнеләр. Кейәүгә сыҡҡан, ҡыҙы бар, ти. Бәхетле булһындар!..\nБында кис, Өфөлә таң ата! Гөлсибәре эшкә китергә ашығып йөрөйҙөр. Телефонын алып номерын йыйҙы:\n-Алло, һөйөклөм, хәйерле иртә!\n-Хәйерле кис, йәнем!\n-Яҡшы, ҡәйнәм дә һәйбәт кенә. Ә Илдар батыр һауығамы?..\n-Әлегә тағы ай тирәһе бында дауаланыуын дауам итәсәк, һуңынан Өфөгә күсерергә була тинеләр. Мин бөгөн ҡайтырға юлға сығам, әсәйемә сәләмдәр еткерә тор. Һиңә бүләккә нимә алып ҡайтайым?\n-Бер нәмәлә кәрәкмәй, йәнем, һинән дә оло бүләк юҡ минең өсөн.\n-Ярай, әтеү үҙем-бүләгемә, тағын Америка күстәнәсе лә тейәп ҡайтып етермен. Шылтыртырмын.\nБер йылдан һуң\nГөлсибәр, ниһайәт, йорт эштәрен бөтөрөп, йоҡо бүлмәһенә инеп, көҙгө ҡаршыһына ултырҙы. Болоттай ҡабарып торған ҡара сәстәрен ысҡындырып, битенең макияжын лосьон менән һөртөп алды. Бер тын көҙгөләге үҙенә иғтибар менән ҡарап ултырғандан һуң, йоҡлап киткән хәләле янына барып ятты.\n– Аллаға шөкөр, бөгөнгө көнөбөҙ ҙә имен-аман ғына үтеп китте, – тип һөйләнде ул, белгән доғаларын ҡабатлап.\nТәҙрәгә йылмайып ҡарап торған тулған ай менән күҙгә-күҙ ҡарашып, уйҙар диңгеҙенә сумды. Иртәгә Яңы йыл! Иртә таңдан, Аллаһы бирһә, Американан Илдар ҡайтып етәсәк. Үткән йыл, тау саңғыһында уңайһыҙ йығылып, яратҡан кешеләрен бик борсолдорһа ла ул һауыҡты. Инде хәҙер үҙ аяҡтарында йүгереп йөрөй. Өлкән улы, кәләше Айгөл һәм ейәнсәрҙәре Гәлсәр менән табынға ғына килеп етербеҙ тип шылтыраттылар. Йәмил , ниһәйәт, биология фәненән Рәсәй олимпиядаһында юғары һөҙөмтәләр күрһәтеп, беренсе ярты йыллыҡҡа “5”- ле билдәһе алды. Ә Әҡлимә инәй балаларының бәхете менән бәхетле... Иртәгә кис татыу ғаилә бер табын артына йыйыласаҡ. Был табындың хужалары Таһир һәм Гөлсибәр быйылғы оҙайлы ҡышҡы ялдарын Янғантауҙа үткәрергә булдылар. Был йәш ғаиләнең бер-береһенә Яңы йыл бүләге ине.


Муниципаль һайлауҙарҙа депутатлыҡҡа кандидаттар күрһәтеү дауам итә // Сәйәсәт | новости башинформ.рф\nМуниципаль һайлауҙарҙа депутатлыҡҡа кандидаттар күрһәтеү дауам итә\n14:22, 29 декабря 2011 Сәйәсәт\nБашкортостанда киләһе муниципаль һайлауҙарҙа депутатлыҡҡа кандидаттар күрһәтеү дауам итә.\nБР Үҙәк һайлау комиссияһы Мәғлүмәт үҙәгенең 27 декабргә ҡарата бирелгән мәғлүмәттәренә ярашлы, дөйөм алғанда депутатлыҡҡа 526 кандидат күрһәтелгән, шуларҙың 401-е – үҙен-үҙе күрһәткән кандидаттар. Депутат мандатына дәғүә итеүселәрҙең өстән ике өлөшө – ир-егеттәр (341). Бөгөнгө көндә кандидаттарҙың 89-ы теркәү үтеп өлгөргән.\nХәтерегеҙгә төшөрәйек, 2012 йылдың 4 мартында Башҡортостанда Рәсәй Федерацияһы Президенты һайлауҙары менән берлектә муниципаль һайлауҙар ҙа үтәсәк. Республиканың һигеҙ ҡала округында – Өфөлә, Ағиҙелдә, Күмертау, Нефтекама, Октябрьский, Салауат, Сибай һәм Стәрлетамаҡта урындағы үҙидараның вәкиллекле органдарына – Советтарға һайлауҙар үтәсәк. Дөйөм алғанда 192 мандат алмаштырыласаҡ. Межгорье ябыҡ административ-территориаль берәмегендә ҡала Советына (бер һайлау округы буйынса) өҫтәмә һайлауҙар үтергә тейеш. Ағиҙел һәм Межгорьенан тыш, ете ҡала Советына депуттар һайлау тәүге тапҡыр ҡатнаш (мажоритар һәм пропорциональ) система буйынса үткәрелә. Был көндө ете ҡала биләмәһе (165 бер мандатлы округтар буйынса) һәм 30 ауыл биләмәһе (294 округ буйынса) буйынса Советтарға депутаттар һайланасаҡ. 69 округ буйынса ауыл биләмәләре Советына өҫтәмә һәм ҡабаттан һайлауҙар үтәсәк. Муниципаль һайлауҙарҙа 4 мартта дөйөм алғанда 721 депутат мандаты бүлеп биреләсәк.


Был көн — халыҡ күңелендәге утлы яра\n22 Июнь , 16:05\nБөгөн, 22 июндә, Урмияҙ ауылының Еңеү паркында Хәтер һәм ҡайғы көнөнә бағышланған митинг үтте.\n“Аныҡ эштәр” проекты буйынса яңыртылған Еңеү паркында үткән митингты асып, Урмияҙ ауыл биләмәһе башлығы Илшат Ирғәлин һүҙ тотто. Илшат Үзбәк улы әйтеүенсә, тиҫтәләрсә йыл үтһә лә, 22 июнь халыҡ күңелендә утлы яра булып ҡаласаҡ. Үҙ илен һөйгәндәр быны оноторға тейеш түгел. Хәтер һәм ҡайғы көнө ил халҡын берләштерергә тейеш. Сөнки һуғыш еле ҡағылмаған ғаилә юҡ. “Был сарала ҡатнашыу кемдер ҡушыуы түгел, ә йөрәк саҡырыуы”, — тине ул.\n— Бөйөк Ватан һуғышы йылдары ваҡиғаларын оноторға ярамай. Кемдер бөгөн онотторорға, йә иһә юҡҡа сығарырға ниәтләй, тик ҡан менән яҙылған тарихыбыҙҙы юя алмаҫтар. Бының өсөн бөгөнгө йәштәребеҙ, үҫеп килгән быуын тарихыбыҙҙы, батырҙарыбыҙҙы белергә, улар менән ғорурланырға, үҙҙәре лә илһөйәр, көслө рухлы, ныҡ булырға тейеш, — тине сығышында Урмияҙ ағинәйҙәрен етәкләүсе мәғариф ветераны Сәлимә Әнүәр ҡыҙы Әбүбәкерова.\nАуылдың дин әһелдәре Рәфис ағай Зиннәтуллин менән Ғаяз ағай Хәлимов яуҙа һәм яуҙан Еңеү менән ҡайтып вафат булған яугирҙар рухына аяттар уҡып, доға ҡылғандан һуң, бер минут тынлыҡ иғлан ителде.\nСарала ҡатнашыусылар: ауыл Советы хакимиәте хеҙмәткәрҙәре, Иҫке Күскилде һәм Урмияҙ мәҙәниәт усаҡтары, балалар баҡсаһы, урындағы урта мәктәп коллективтары һәм ауыл халҡы обелискка сәскәләр һалды.


Журналында былай тип яҙа: шаблон һәм совет карьераһы Библия - Германия онлайн юрист. Юридик портал иң ҙур.\nЖурналында былай тип яҙа: шаблон һәм совет карьераһы Библия\nКарьераһында дүрт миллион самаһы вакансиялар һәм уҡыу эш алымдары менән эре береһе булып тора библия айы на порталБеҙҙең миссия-барыһы ла һеҙгә бирмәгән генә түгел, ә иң яҡшы советы. Компендиум ҡулына бирер өсөн беҙ һеҙҙең тотороҡло үҫешһен өсөн был - ҡыҙыҡлы һәм файҙалы. ҡарап көтөүҙәр: бөгөн кем һәм журналдар яҙа.\nБыл мәсьәләләрҙең күпселеге өсөн сигнал булып тора, барыһын да тәртипле,-тип бер сумкаһына, бәйләнештән ҡотолоуҙың башҡа ысулдары йәки тамаша өсөн мөмкин тиклем тәрән өҫтәл аҫтына башын йәшерҙе.\nҺай-һай, кем булһа эшләргә теләй, әммә һәр иртәрәк йәки һуңыраҡ был юлы менән бара: протокол яҙа. Сөнки һеҙ бөтә йыйылышы үткәреү, яҙмалар һәм үсле өсөн эшләү, башҡа маҡсатта тотоноу өсөн ярап алмай, тип. Әммә шулай булғас, бөтөнләй насар булырға тейеш түгел.\nОшо һорауҙар менән һеҙгә идеаль советы журналдар яҙа, яуап бирергә тейеш була һәм уны ҡуйырға компанияһы йәнә һәм йәнә, шулай яңғырай: ғөмүмән, ни өсөн протокол яҙған булырға тейеш.\nНисек кенә түгел, кәрәкмәгән сығымдарҙы һәм уның мәғәнәһен аңлау өсөн уны ҡабул итә. Әммә был - тормошҡа ашырыуға бөтәһе әгәр дөрөҫ булһа - тулыһынса бирелә: проблемалар, насар репутациялы, шулай Ул дан протокол яуап: күпселек осраҡта протоколы эшләнә, әммә һуңынан бер түгел, заботиться тураһында һөйләне. Шик булған осраҡта, уны тағы бер тапҡыр яҡынса бер тапҡыр ебәрергә була, тик уҡырға һәм тағы бер тапҡыр тикшереп, ҡарар һәм иҫтәлеккә тыуҙыра. Күренеш, тип, йыйылышҡа менән сикләнә алмай, әммә бөтә ҡулъяҙмаларҙы тиерлек осрай. Йәки кем мәктәпкә лә хәтерҙә ентекле лекция конспекттарын университетында булды, унда тырышып, мөмкинлектәре буйынса, һәр һүҙе алмаштар мәғлүмәт - өсөн, уға ҡағылыу түгел, хатта блок аҙағында бөтә. Был иң яҡшы хисе йыш ҡына шаҡтай, барыһы да һеҙ бит церебраль. Иң һуңынан был эште күберәк ярҙам иҫкә хәтерләй һәм, әгәр яҙған булыр ине, әммә ҡалала, тимәк, потенциал ҙур тотонолмай ҡалған. Протокол ике төп төрө була. айыралар.\nАйырма, иң элек, ниндәй иҫтә ҡалырлыҡ нәмәләр аныҡ протокол.\nШул уҡ ваҡытта һөҙөмтә булды-операция протоколы һәм журналдары. Операция Журнал төрлө дискуссияларҙы үҙ эсенә ала, һәм уның менән бәйле контраргумент аргумент. Әңгәмә барышында һәм был ҡарарҙы ҡабул итеүҙә күрһәткән. Протокол һөҙөмтәһе, киреһенсә, ҡыҫҡа ғына һөҙөмтәләре ысынбарлыҡҡа ашыуы посполитаяла версия акцент яһай. Йәки ниндәй ҡарар ҡабул ителгән ҡарар. Кем һәм ниндәй маҡсатта таратыуын бирә. Журнал ике төрө, әммә, подло, ситтә тип, фильтрация, нимә ысынлап та мөһим, ә ни бары тик икенсе планда тора. Ысынлап та, протокол өсөн ҡулланыла, сөнки эш биреүсе һәм хеҙмәткәр талап алыу кеүек был перечисление. Был етмәй, һуңынан ғына яһайбыҙ һәм был әллә ҡайҙа һаҡлана. Экономия сығымдары булыуы мөмкин ине ул саҡта. Әгәр ысынлап транскрипт ғына ҡулланыла, шулай уҡ уның мәғәнәһенә эшләп, һәр йыйылыш протоколы лидерҙарын һайлайҙар. Ошо бурыстарҙың күпселеге үҙендә. Беренсенән, сөнки был, әлбиттә, өҫтәмә эш һәм күберәк тупланыуын аңлата.\nФекер алышыуҙа ҡатнашыусылар үҙҙәренең мөмкинлектәрен һәм мөмкин тиклем күберәк ҡойолған аҙ булыуында ғына түгел.\nБыл һөйләшеүҙе иғтибар менән кузатеп торорға кәрәк урынына, төп ҡарашын һәм һығымта яҙырға ҡарар. Шуға күрә уның уңыш юлдаш булды, беҙ бер нисә йыйнак советтары, журнал идеаль тәшкил кем ярҙам итә ала: Кем протокол төҙөлгән, һәр ваҡыт белергә тейеш, был хаҡта шул тиклем тапҡыр тикшерелде. Сөнки һеҙ алдылар, әммә шулай Яҙа, шулай уҡ бер нисә тапҡыр үткәрергә мөмкин. Был насар, әлегә бөтә мөһим мәғлүмәтте һеҙҙең һорауҙар бирә һәм шулай хәтерҙә. Шулай уҡ был дөрөҫ, әгәр һеҙ беләһеңме, һеҙ дөрөҫ аңлай ул. Был юлы һорап һәр ваҡыт яҡшы булһын өсөн, йәғни осраҡлы түгел, тип протоколында дөрөҫ яҙылмаған, шуға ла һуңынан өсөн замешательство. Аяҡ тиҙлек менән барған өсөн һөйләшергә, тәҡдим ителгән аббревиатура ҡуллана, тип яҙып ваҡытында мохтаждар өсөн ваҡыттары аҙ булды.\nБарыһы яһаған был ғына аҙ\nӘммә был мотлаҡ кәрәк: һуңынан һеҙ белергә тейеш, был уларҙың төрҙәре. эйә менән ҡыҫҡартты хатта. Шуға күрә бер ҡасан да зыян Стремительность понятность барырға тейеш. Һай-һай, бер нәмә раздражать шулай протокол яҙыу, темаһына ҡараған һүҙҙәрҙе таба һәм һеҙҙең кеүек тапҡыр булыуын тағы бер тапҡыр үҙен нисек яҙырға, тип, киләһе тема менән башлана инде. хәҙер улар араһында яңы мәғлүмәт һәм втискиваться тейеш. Бындай осраҡтарҙа һәр ваҡыт арауығы өсөн һәм һеҙ ҡайһы ҡалдырырға ниәтләйбеҙ, өҫтәмә балл.\nһеҙ уны тулыландырырға мөмкин.\nЫсынлап тотоу мөһим мәсьәләләрҙе хәл итеү тураһында һүҙ бара йәки бүлә.\nУл тап һеҙҙең ижадсылыҡ тейеш. Был протокол тулы түгел, кәрәк, мөмкин тиклем һәр һүҙҙәр яҙыу. Һәр ваҡыт үҙем һорайым: һеҙҙе был осрашыуҙың маҡсатын һәм ниндәй һөҙөмтә журнал булып күренә. Һүҙ аҙағында һәм аҙағында. һүҙҙәр ҡабатланырға тейеш түгел.\nрезюме була уның.\nСифат мәсьәләләрен иң эләгеүе мөмкин. стенографисы неприглядный, сағылдырылған хәл, улар менән ризалашмай мөмкин түгел. Шуға ҡарамаҫтан, объективлыҡ иғлан итә. Шулай уҡ хистәр - йәғни үҙеңә йәки башҡа ҡатнашыусылар булмай - урын юҡ. протокол Шуның тураһында ғына һүҙ бара, тип әйтергә була. Әгәр кемдер йыйылған злиться түгел, грусти йәки шатланабыҙ. Осрашыу аҙағында уны мөмкин. журнал уҡыусыны һаҡлауҙы маҡсат ҡыҫҡа һөҙөмтәһендә улар тағы ла бер тапҡыр, күңел өсөн, барыһы ла дөрөҫ. Әммә бер тапҡыр һеҙ яңылышмайһығыҙ тейеш, шулай уҡ коррекцион үткәрергә мөмкин. Бынан тыш, улар хаҡында тағы бер тапҡыр иҫкә төшөрөүҙә ҡатнашырға саҡыралар бөтә нәмәне тикшерҙе. Тиелде кәңәшмәлә һуң, тағы ла бер тапҡыр тотош фразаларҙы яҙмалары килтерелгән.\nБыл эшемдә өҫтәлмә аңлата, әммә был һәр осраҡта һуң һеҙ шунда уҡ эшләргә тейеш.\nҺуңыраҡ тимәк, тағы ла өҫтәмә сығымдар була ул, ләкин онотма һин, бәлки, инде ҡайһы бер саҡта, тағы ла теләп яҙыла.\nШулай итеп, ысынлап протокол тулы булып, бөтә мөһим мәғлүмәт тупларға тейеш.\nӘммә уларҙың ҡайһы береһе. Шулай уҡ күп университеттарҙа өҫтәмә мәғлүмәт табырға мөмкин. pdf форматындағы биттең күсереү өсөн сәбәптәр буйынса протокол. Беҙ һеҙҙең өсөн яҡшы миҫал килтерә: Нильс өйрәнеү бизнес варкентина Justus етәкселәренең береһе-Liebig-Universität gießen һәм проекттарға идара итеү өлкәһендә тәжрибә туплай. Был уның карьераһында библия темаһы арнап, уҡыусылар менән бәйле, офис көндәлек тормош һәм хеҙмәт эшмәкәрлеген башлай.\nЮстиция Портал - Түгеллеген Белә\nიურიდიული ფირმა მაიერი და კოლეგები


“Яҡтыкүл” – Урал аръяғы бренды » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәләмәт булайыҡ » “Яҡтыкүл” – Урал аръяғы бренды\n“Яҡтыкүл” – Урал аръяғы бренды 01.03.2019 // Сәләмәт булайыҡ\nУл йәйге ял өсөн иң уңайлы һәм популяр тәүге унау иҫәбендә.\nРәсәйҙәге Tvil.ru торлаҡ бронләү сервисы баҫып сығарған мәғлүмәттәр буйынса, былтыр “Яҡтыкүл” шифаханаһы илдә йәйге ял өсөн иң уңайлы һәм популяр булған тәүге унау иҫәбенә ингән. Был рейтингтағы алдынғылар исемлегенә Ҡара диңгеҙ буйындағы курорттар эләкмәгән. Һөҙөмтәләр 2018 йылдың 1 июненән 31 авгусына ҡәҙәр йәшәү өсөн ҡунаҡханалар, фатирҙар һәм йорттар бронләү анализы буйынса сығарылған.\nИсемлеккә Ставрополь крайындағы “Кисловодск” һәм “Пятигорск”, Ырымбур өлкәһендәге “Соль-Илецк” (Тоҙ түбә), Ростов өлкәһендәге “Таганрог”, Тверь өлкәһендәге Селигер күле буйындағы “Осташков”, Калининград өлкәһендәге “Зеленоградск” курорттары, Башҡортостандан “Яҡтыкүл”, Иркутск өлкәһенең Байкал күле буйындағы “Листвянка”, Карелияның Онега ҡалаһындағы “Медвежьегорск”, Алтайҙағы Катунь йылғаһы буйындағы “Манжерок” ял йорттары ингән.\nШулай итеп, “Яҡтыкүл”данлы шифахана-курорттар менән йәнәшә атлай, әммә был ғына танылған ял йорто өсөн сик түгел. Шифахана директоры Салауат Таһир улы Нафиҡов менән ошо хаҡта әңгәмә ҡорҙоҡ.\n– Салауат Таһир улы, республикабыҙ шифаханалары менән дан тота. Бындай уңыштың нигеҙе нимәлә тип иҫәпләйһегеҙ?\n– Эйе, Башҡортостан шифаханалары дауалау күрһәткестәре буйынса Рәсәйҙә алдынғы урындарҙы биләй һәм уларға ихтыяж ҙур. Бындай уңыштың сәбәбе ябай: 90-сы йылдарҙа, илдә көрсөк хөкөм һөргәндә, республикабыҙ етәкселеге шифаханаларҙы һаҡлап ҡына ҡалмайынса, уларҙы үҫтереүгә лә тос өлөш индерҙе. Шуға ла беҙ Мортаза Рәхимовҡа ошо изге эше өсөн рәхмәт әйтәбеҙ. Төбәгебеҙ шифаханалары, башҡа төбәктәгеләр менән сағыштырғанда, тик медицина дауалауы менән шөғөлләнә. Мин ситтә күп йөрөнөм, Ҡырымда ла булдым. Ундағы дауалау шарттарына ҡарағанда, Башҡортостан шифаханалары күпкә алға киткән. Ошо кимәлде һаҡлап, артабан үҫтерергә кәрәк. “Яҡтыкүл”, “Янғантау”, “Красноусол”, “Асы”, “Танып” – бөтәһе лә лидерҙар.\n– Төбәк шифаханалары менән дан тотһа ла, теләгәндәрҙең барыһы ла унда рәхәтләнеп ял итә алмай, сөнки хаҡтар ҡиммәт. Был йәһәттән “Яҡтыкүл”дә хәлдәр нисек?\n– Ысынлап та, шифахана-курорттарҙағы хаҡтарҙың ҡиммәт булыуы ял итергә теләгәндәрҙең мөмкинлеген сикләй. Быны танырға кәрәк, сөнки әлеге мәлдә күптәрҙең тәүлегенә өс – өс мең ярым һумға юллама алып, йылына бер тапҡыр булһа ла шифаханала ял итеү мөмкинлеге юҡ.\n2015 йылда, “Яҡтыкүл”дең үҫеш стратегияһын билдәләгәндә, терәк-хәрәкәт ағзаларын дауалау буйынса иң яҡшы шифахана булып ҡалыу, шул уҡ ваҡытта хаҡтарҙы арзанайтыу маҡсатын ҡуйҙыҡ. Ошо маҡсатта 2017 йылда республика Хөкүмәтенә “Ҡайындар” ял йортон һатып алыу тәҡдимен индерҙек һәм хуплау алдыҡ. Беҙ ундағы хаҡтарҙы түбән бюджетлы итеү маҡсатын ҡуйғанбыҙ. Әле “Ҡайындар” ял йортонда бер көн йәшәү хаҡы 1500 һум тора. Унда көнкүреш, туҡланыу һәм дауалау өсөн бөтә шарттар ҙа тыуҙырылған.\n– Шифаханаларҙың ҡайһы бер ауырыуҙарға – дауаһы, ҡайһы берҙәренә зыяны тейеүе лә ихтимал. Ә бына “Яҡтыкүл” был йәһәттән ниндәй сирҙәрҙе еңеү форсатын бирә?\n– “Яҡтыкүл”дең тәбиғи дауалау ләменең даны тотош республикаға һәм илгә таралған. Шифахананан дүрт саҡрым алыҫлыҡтағы Һөлөккүлдең ләм сифаты – иң яҡшыһы. Уның запасы беҙ белгәндән тағы ла 300 йылдан ашыу ваҡытҡа етерлек. Шуға ла шифаханала дауалау осоронда һәр пациент өсөн бығаса ҡулланылмаған таҙа ләм тотонола. Сапропель умыртҡа бағанаһы, быуындар ауыртыуы, ревматоидлы артрит, артроздар, неврит, полиневрит, плексит, Рейно сире, невроз һәм башҡа өҙлөгөүҙәрҙән яфаланғандарға айырыуса ныҡ ярҙам итә.\nӘлеге көндә шифаханала дауаланыусыларҙың 84 процентының хәле яҡшырып ҡайтһа, тағы ла 14 проценты ыңғай үҙгәрештәрҙе тоя. Пациенттарҙың бары бер проценты ғына һөҙөмтәһеҙ ҡайта, сөнки уларға бындай дауа күрһәтелмәгән.\n“Яҡтыкүл” – ҡатын-ҡыҙҙа түлһеҙлек сирен дауалау буйынса ла иң яҡшы шифаханаларҙың береһе. Күптәр бында дауаланғандан һуң әсә булыу бәхетенә эйә була. Гинекологик сирлеләргә лә уның шифаһы килешә. Сапропель ләме целлюлитҡа ҡаршы иң ҡулай дауалау сараһы булып тора. Шифахана таяҡҡа таянып килгәндәрҙе лә һауыҡтыра, бөтөнләй йөрөй алмағандарҙы аяҡҡа баҫтыра.\n“Яҡтыкүл”дең радон бүлексәһе шифахананың бәҫен арттыра. Был иһә радон концентрацияһын көйләү мөмкинлеген тыуҙырып, уның менән дауаланыуҙы файҙалы һәм зыянһыҙ итә. Халыҡ был хаҡта белеп бөтмәй, шуға ла тәүҙә ләм өсөн генә килә. Рәсәйҙә радон лабораторияһы бары 12 шифаханала ғына бар.\nӘйткәндәй, күптән түгел шифаханаға табип-онкологтар ғилми конференцияға йыйылды. Хәҙер көслө заттар араһында ла төрлө сирҙән яфаланғандар ҙа, түлһеҙлектән интеккәндәр ҙә етерлек. Әле шифаханала простатитты уңышлы дауалайбыҙ. Был мәсьәләләр өҫтөндә урологтар даими эшләй.\n– Тимәк, табиптар Яҡтыкүл ләменең шифаһын өйрәнә...\n– Эйе, табиптарыбыҙ ләмдең тәбиғи дауалау көсөн өйрәнеүҙе дауам итә. Февралдә шифаханала “Неврологияның заман аспекттары” ғилми-ғәмәли конференцияһына Мәскәү, Өфө, Сибай, Баймаҡ, Учалы, Магнитогорск, Белорет ҡалаларынан неврологтар, терапевтар, дөйөм ғәмәл табиптары, реабилитологтар йыйылды. Ошо йүнәлеште үҫтереү өҫтөндә эшләйәсәкбеҙ, сөнки ләм һәм радондың был сирҙе еңеү мөмкинлеге бар.\nХәрәкәттә – бәрәкәт, ә хәҙер халыҡ аҙ хәрәкәт итә, күп ултыра. Шуға ла бөгөн кинезотерапия таралыу алды, икенсе төрлө әйткәндә, дауалау физкультураһы. Кешене хәрәкәт менән дауалайҙар. Мәҫәлән, операциянан һуң быуындар эшләмәй, ҡул һынһа, оҙаҡ йүнәлә. Ошондай мәлдәрҙә ул реабилитациялау ысулдарының береһе тип әйтергә мөмкин.\n– Һеҙҙе борсоған мәсьәләләр бармы?\n– Советтар Союзы осоронда кеше һаулығын нығытһын өсөн алдан иҫкәртеү сараһына айырыуса иғтибар бүленгән, шуға ла шифахана-курорт системаһы ул осорҙа ныҡ үҫешә. Һәр сирҙе дауалау буйынса ла ял йорттары эшләгән. Ә хәҙер медицинала бындай ҡараш юҡ кимәлендә. Халыҡ дарыуҙар менән генә сикләнә, артабан сирҙе иҫкәртеү сараһын күрмәй. Шуға ла кеше дауахана тупһаһын даими тапауын дауам итә. Тәғәйенләнгән дарыу сирҙе ваҡытлыса баҫа, ә артабан һаулыҡты нығытыу сараһы туҡтала. Табип дауаланыу һөҙөмтәле булһын өсөн, дарыуҙарҙан тыш, альтернатива сифатында шифаханала һаулыҡты нығытыуҙы тәҡдим итергә тейеш.\nЙылына бер тапҡыр булһа ла унда барыу ҙур файҙа бирәсәк. Сирле табиптарға йөрөүгә, дарыуҙар алыуға ла күп ваҡыт һәм аҡса сарыф итә, операциялар иһә йөҙәр мең һум менән иҫәпләнә. Шул уҡ ваҡытта ауырыуҙы аҙҙырмайынса, юллама алып, сирҙе ваҡытында туҡтатырға, еңергә мөмкин. Мәҫәлән, беҙҙең шифахананың “Ҡайындар” ял йортона юллама хаҡы ун көнгә бары 15 мең һум ғына тора.\n– Әлеге мәлдә “Яҡтыкүл” шифаханаһы нисә кешене ҡабул итә? “Ҡайындар” ял йортоноң артабанғы үҫешен нисек күҙаллайһығыҙ?\n– Бөгөн “Ҡайындар” – 450, ә “Яҡтыкүл” 200 кешене ҡабул итә ала. “Ҡайындар”ҙы һатып алыу шифахананың үҫешенә ҙур этәргес булды. Уның базаһында ҡеүәтле, хатта иң яҡшы үҙәк асырға уйлайбыҙ. Унда диагностика һәм дауалау буйынса заманса медицина ҡорамалдары буласаҡ, көслө белгестәр йәлеп ителәсәк. Шулай уҡ был медицина үҙәге өсөн яңы бина төҙөү ҡарала. Унда бальнеология, физиотерапия бүлектәре, дауалау физкультураһы өсөн ҙур залдар буласаҡ. Һәр дауаланыусы менән инструкторҙар шөғөлләнәсәк. Йәғни киләсәктә реабилитациялау эшенә ҙур иғтибар йүнәлтәсәкбеҙ. Мәҫәлән, кеше операциянан һуң бер нисә көн дауаханала була ла өйөнә ҡайтып китә, ә реабилитация үтмәй.\nАвария, урамда йығылыуҙан алған йәрәхәттәрҙән һуң да һаулыҡты нығытыу мөһим, ә беҙҙә был мәсьәлә ситтә ҡала килә. Операциянан һуң реабилитация үтмәү арҡаһында ҡайһы бер кешеләр инвалид булып ҡала. Шуға ла беҙ ошо етешһеҙлекте бөтөрөү өҫтөндә эш башларға йыйынабыҙ. Шуның өсөн дә бөтә Башҡортостандан фекерҙәштәребеҙҙе йыйып, уны бойомға ашырыуҙың методикаһын әҙерләү маҡсатын ҡуйҙыҡ.\n– “Яҡтыкүл”де кемдәр айырыуса үҙ итә?\n– Беҙҙә Белорет, Әбйәлил, Учалы, Баймаҡ, Хәйбулла, Йылайыр, Ейәнсура райондарынан дауаланыусылар күп. Ейәнсуранан иһә 130-ға яҡын пенсионер ял итә. Магнитогорск металлургия комбинаты менән дә хеҙмәттәшлек итәбеҙ, уларҙан да дауаланыусылар бар.\nАныҡ программа буйынса ла эшләйбеҙ: һәр районда унлап кеше йыйыла һәм беҙ уларҙы үҙ транспортыбыҙ менән бушлай килтерәбеҙ, һуңынан кире алып барабыҙ. Райондарҙың ветерандар ойошмаһы менән тығыҙ хеҙмәттәшлек итәбеҙ. Шулай уҡ теләгән һәр кем, беҙгә мөрәжәғәт итеп, кешеләр йыйһа, уларҙы ла барып алабыҙ.\nЯл итеүселәр буш ваҡыттарын файҙалы үткәрһен өсөн төрлө саралар ҡаралған. Концерт ҡуйыла, кино күрһәтелә, шулай уҡ саңғы, велосипед, катамаран, кәмә, пляж – барыһы ла бушлай тәҡдим ителә. Шулай уҡ музейҙарға, саңғы шыуыу комплексына, Абҙаҡ зоопаркына, Магнитогорск ҡалаһына экскурсиялар ойошторола.\nШифахананың ҡабул итеү ваҡыты үҙгәрҙе: хәҙер иртәнге сәғәт 9-ҙан киске 8-гә тиклем эшләйбеҙ, хатта шәмбе һәм йәкшәмбелә лә көндәлек режим һаҡлана.\nБында табиптарға ҡытлыҡ юҡ. Әле шифаханала 430-ға яҡын кеше эшләй. Ул районда иң ҙур һалым түләүсе булып тора. Бынан тыш, хеҙмәт урындары менән тәьмин итеү буйынса ла иң ҙур предприятие.\n– “Яҡтыкүл”дең был төбәктә туризмды үҫтереүҙә тотҡан урыны ниндәй?\n– Әле ул – иң үҫешкән шифахана-курорт төбәге. Ундай биләмә республиканың башҡа бер төбәгендә лә юҡ. Павловка, Нөгөш һәм башҡа урындарға оло хөрмәт менән ҡараһам да, ошондай һығымта яһарға мәжбүрмен.\nБеренсенән, бында республиканың өс иң ҙур тау саңғыһы үҙәге урынлашҡан: Белорет районында – “Морат” һәм “Абҙаҡ”, Әбйәлилдә – “Металлург–Магнитогорск”. Улар Рәсәйҙә иң ҡеүәтлеләр иҫәбендә.\nИкенсенән, бында яҡшы инфраструктура булдырылған. Иң мөһиме – шәхси ҡунаҡханалар күп. “Урал легендаһы” кластерына ҡараған курорт зонаһы 12-14 мең кешене бер юлы ҡабул итә ала. Беҙҙең “Яҡтыкүл”дә – 650, “Юбилейный”ҙа – 1200, Абҙаҡта – мең самаһы, ә ҡалғандары шәхси ҡулдағы ҡунаҡханалар.\n“Яҡтыкүл” бренды, Урал аръяғына нур өҫтәп, республикабыҙҙы тирә-яҡҡа танытып тора, шуға ла беҙгә кимәлде төшөрөргә ярамай. Шифахана ярҙамында ошо төбәкте бергәләп күтәрергә кәрәк, сөнки бында бөтәһе лә үҙ-ара тығыҙ бәйләнгән. Шуға ла беҙ бөгөн барыһын да үҙебеҙҙең ҡанат аҫтына берләштереп, берҙәм эшләү яғында.\n– Салауат Таһир улы, уй-ниәттәрегеҙ изге. Киләсәктә уларҙы бойомға ашырырға яҙһын. Тынғыһыҙ эшегеҙҙә уңыштар теләйбеҙ.


Өфө астрологы көҙгө көн менән төн тигеҙләшкән саҡта нимә эшләргә кәрәклеге тураһында һөйләне // Йәмғиәт | новости башинформ.рф\n16:09, 17 сентября 2018 Йәмғиәт\nӨфө астрологы көҙгө көн менән төн тигеҙләшкән саҡта нимә эшләргә кәрәклеге тураһында һөйләне Фото: автор\nЙәкшәмбе, 23 сентябрҙә, урындағы ваҡыт буйынса иртәнге 7 тула 4 минутта көҙгө көн менән төн тигеҙләшә. Башҡортостандың баш ҡалаһынан астролог Ирина Винюкова әйтеүенсә, был көн ҡыҙыҡлы булмаҡсы.\n«Барлыҡ, айырыуса структураны үҙгәртеп ҡороуға бәйле эштәр, ижад, оҙаҡҡа һуҙылған эштәрҙе тамамлау, йәмәғәт лидерҙары, практик мәсьәләләрҙе яҡшы хәл итеү, пландарҙы тормошҡа ашырыу өсөн уңайлы осор башлана», — тип иғлан итте астролог.\nИрина Вантюкова йәкшәмбе иртәһендә пландар яҙырға, медитация менән шөғөлләнергә йәки саф һауала йөрөргә кәңәш итә.\nКөҙгө тигеҙләнеш – астрономик көҙҙөң башланыуы ул. Был көндә бөтә Ер шарында көн менән төн оҙайлығы бер тигеҙ – 12-шәр сәғәт.\nТеги: көҙгө тигеҙләнеш, астрология, Өфө


Ишембай һәм Стәрлетамаҡ райондарында махсус иҡтисади зоналар барлыҡҡа киләсәк - GTRK.TV — Новости Уфы и РБ\n02 августа 2019 — 18:20 ГТРК «Башкортостан»\nБыл турала Республика йортонда үткән инвестиция сәғәтендә хәбәр ителде. Дөйөм биләмәнең майҙаны 450 гектарҙан ашыу булыр тип көтөлә. 7 компания был зоналарға дәғүә белдергән дә инде. Уларҙың икәүһе менән килешеү төҙөлдө. Тағы ла бер инвест-проект тормошҡа ашырылырға әҙерләнә. Киләһе аҙанала Ишембай районында диодлы продукция етештереү буйынса Рәсәй-Корея уртаҡ предприятиеһы асыласаҡ. Заводта урамдағы ут бағанары өсөн лампалар йыйырға планлаштыра.


Башҡортостандың Йәш журналистар мәктәбенә заявкалар ҡабул итеү башлана // Мәҙәниәт | новости башинформ.рф\nБашҡортостандың Йәш журналистар мәктәбенә заявкалар ҡабул итеү башлана\n9:32, 21 февраля 2014 Мәҙәниәт\n«БР Йәш журналистар мәктәбе» проектында ҡатнашыу өсөн заявкалар ҡабул итеү башланасаҡ. Проект журналист булырға теләгән йәш кешеләрҙе берләштерәсәк, уларға журналистика нигеҙҙәре, оҫталыҡ серҙәре менән танышырға һәм профессиональ өлкәлә практик эшмәкәрлекте башларға мөмкинлек бирәсәк.\nПрограмма эсенә билдәле медиа-менеджерҙарҙың, эшләп йөрөүсе журналистарҙың һәм республиканың дәүләт органдары матбуғат хеҙмәттәре етәкселәренең оҫталыҡ кластары һәм лекциялар инәсәк. Шулай уҡ гәзиттәр, журналдар, интернет баҫмалар, телевидение, радио редакцияларына экскурсия үткәреү планлаштырыла.\n«Йәш журналистар мәктәбендә 50 кеше уҡытыу планлаштырыла. Шулай уҡ профилле булмаған һөнәр студенттары саҡырыла. Төп шарт – яҙыу теләге. Уҡытыу бушлай. Бөтә эштәр ҙә махсус сайтта, уларҙың иң яҡшылары – төбәктең киң мәғлүмәт сараларында баҫыласаҡ. Шуныһы мөһим, күп редакциялар тыңлаусыларҙы стажировкаға саҡырырға әҙер. Уҡытыу эш көндәрендә киске ваҡытта уҙғарыласаҡ», — тип һөйләне проект етәксеһе Елена Арямнова.\nПроектта 17 йәштән алып 25-кә тиклем йәш кешеләр ҡатнаша ала. Мәктәптең төп шарты: бөтә уҡыуҙарға даими рәүештә йөрөү.\nБеренсе белем блогы 2014 йылдың апреленән алып декабренә тиклем барасаҡ.\nАнкетаны социаль селтәрҙә Йәш журналистар мәктәбе төркөмөндә табып була. Заявкалар 2014 йылдың 20 мартына тиклем tinesik@rambler.ru электрон адресы буйынса ебәрергә кәрәк.\nИҫегеҙгә төшөрәбеҙ, БР Дәүләт Йыйылышы ҡарамағындағы Йәштәр палатаһы ағзаһы Елена Арямнованың проекты йәштәр эше буйынса Федераль агентлыҡ менән уҙғарылған бөтә Рәсәй йәштәр проекттары конкурсында еңеүсе булды. Конкурс икенсе йыл рәттән уҙғарылды, бөтәһе бергә 12500 ашыу заявка бирелгән, уларҙың 200 Башҡортостандан ебәрелгән.\nТеги: БР Йәш журналистар мәктәбе


«Хәләл» стандарты буйынса республика комитеты Күмертау һәм Учалы ҡалаларында вәкиллектәрен аса\n14 Декабрь 2011, 13:56\nБашҡортостан Республикаһы мосолмандарының Диниә назараты ҡарамағындағы «Хәләл» стандарты буйынса комитет Күмертау һәм Учалы ҡалаларында үҙенең вәкиллектәрен аса, тип хәбәр итте «Башинформ» агентлығына Комитет етәксеһе Тимур Шәнгәрәев.\nКүмертау ҡалаһындағы вәкиллек «Хәләл» сертификацияһы буйынса, шулай уҡ Башҡортостандың көньяҡ райондарында һәм Ырымбур өлкәһендә сертификацияланған предприятиеларҙы тикшереү буйынса эш алып барасаҡ. Учалылағы вәкиллек республиканың көньяҡ-көнсығыш райондары һәм Силәбе өлкәһе өсөн яуаплы буласаҡ. Хәҙер инде Башҡортостан Республикаһы мосолмандарының Диниә назараты ҡарамағындағы «Хәләл» стандарты буйынса комитет был төбәктәрҙәге етештереүселәр һәм һатып алыусылар менән һөҙөмтәлерәк эшләй аласаҡ.\nТимур Шәнгәрәев һүҙҙәре буйынса, вәкиллектәр шәриғәт ҡанундарын яҡшы белгән урындағы имамдар менән тығыҙ бәйләнеш тотасаҡ. Бынан тыш, ойошмаларға дини кешеләр үҙҙәре үк, йәки улар тарафынан тәҡдим ителгән кешеләр, был өлкәләге эксперттар етәкселек итәсәк.


Мөхәббәт билдәһе – мандолина » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Мөхәббәт билдәһе – мандолина\nМөхәббәт билдәһе – мандолина 24.12.2014 // Йәмғиәт\nАуылымда тыуған яҡты өйрәнеү музейы асылған, тип ишеткәйнем инде, тик уның менән танышырға форсат сыҡмай торҙо. Ниһайәт, теләгемә өлгәштем. Мине алсаҡ йөҙ менән ҡаршыланылар. Ҙур ғына залда тарихи ҡомартҡылар, боронғо тормош-көнкүреш әйберҙәре, шәжәрәләр, төрлө экспонаттар теҙелгән, үҙем ҡасандыр танып белгән кешеләрҙең фотолары эленгән. Бына халыҡ музыка ҡоралдары: ҡырлы ҡурай, ҡумыҙҙың төрлөһө, һыбыҙғы һәм башҡалар. Ситтәрәк – мандолина. Уны ҡулыма алдым. Таныш һымаҡ тойолдо. Уйып яҙылған “Б.Т.” тигән ике хәрефте күреп, тәндәрем семерләп киткәндәй булды. “Һине кем килтергән музейға?!” Күҙҙәрем йәшләнде.\n– Апай, экспонаттарҙы ҡулға алырға ярамай, – тине музей хеҙмәткәрҙәре.\n– Мин был мандолинаны яҡшы беләм, кемдеке икәнен дә әйтә алам, – тинем.\n– Беҙгә мәғлүмәт бик кәрәк. Улайһа, һеҙҙән яҙып алайым, һөйләгеҙ әле, – тип үтенде ҡыҙ.\n– Әйҙә, – тип мандолинаны ҡулыма алдым да аулағыраҡ урынға йүнәлдем. Үҙем ҡомартҡыны һыйпайым: буяуҙары тоноҡланған, ҡылдары теүәл түгел, сатнаған урындары ла бар. Күпме хәтирә һаҡлай ул, теле булһа һөйләр ине...\n– Был – минең уҡытыусым Бибинур апайҙың мандолинаһы, – тип һүҙ башланым. – Ә уны апайға һөйгән егете Тәлғәт Ырымбурҙан һатып алып ҡайтҡан. Бибинур апай ул ваҡытта педучилищела уҡып йөрөгән, мандолинала уйнаған. Шуға ла яратҡан кешеһе уға музыка ҡоралын бүләк иткән. Мәңгелек мөхәббәт билдәһе итеп, ошо хәрефтәрҙе уйып яҙған: “Б” – Бибинур, “Т” – Тәлғәт. Тәлғәт ағай шиғырҙар ҙа яҙған. Апайҙың иҫтәлек дәфтәрендә уҡыным. Нисек яратҡан ул Бибинурын!\nУл саҡта буласаҡ уҡытыусыларҙы мандолинала уйнарға өйрәткәндәр. Миңә белем биргән ағай-апайҙарҙың барыһы ла тиерлек мандолинала уйнай торғайны. Бибинур апай уҡыуын тамамлауға Тәлғәт ағай менән өйләнешәләр. Апай мәктәптә балалар уҡыта башлай. Тиҙҙән ағайҙы әрме хеҙмәтенә саҡыралар. Офицерҙар әҙерләү курсына ебәрер алдынан Тәлғәт ағай кәләше янына ҡайтып китә. Был саҡта Бибинур апай йөклө була. Тиҙҙән улдары тыуа.\n1941 йылда һуғыш башлана. Бибинур апай тыуған ауылына әсәһе, ҡустыһы янына ҡайта. Мәктәптә уҡытып та, колхозда хисапсы булып та эшләй, ғаиләһен аҫрай. Ҡапыл әсәһе вафат була. Ун ете йәшлек ҡустыһы үҙ теләге менән һуғышҡа китә. Ул йылдарҙы хәтерләгәндә уҡытыусым өндәшмәй ултыра ла: “Иҫләһәң, иҫең китер”, – ти торғайны. Мин уның менән осрашып торҙом. Түрҙә торған мандолина бик тә ҡәҙерле тойола ине, сөнки ул миңә бала сағымды хәтерләтә. Апайыбыҙ йыр дәресенә гел генә мандолинаһын алып инә. Үҙе матур йырлай, уйнай, беҙ уға эйәреп йырлайбыҙ. Иҫемдә, грузин йыры “Сулико”ны башҡортса йырлай торғайныҡ: “Ҡайҙа һин, минең Сулико-о-о...” Клуб сәхнәһендә лә мандолинаға ҡушылып “Япраҡтары йәшел аҡ ҡайындың”, “Шәл бәйләнем” һәм башҡа йырҙарҙы атҡарҙыҡ.\nУҡытыусыбыҙ беҙҙе бейетә лә торғайны. Дәрестә унан күҙемде лә алмайым. Сәсен тура ярып, икенән үреп, матур итеп башына урап ҡуя. Килешле итеп яулыҡ ябына. Шуны әйтәм: беҙҙе гел яулыҡлы апайҙар уҡытты, асыҡ түшле күлдәк кеймәнеләр. Был башҡорт ҡатын-ҡыҙҙарының әҙәпле булыуынандыр. Бибинур апай бейек үксәле туфлиҙа йөрөнө. Шым ғына уның артынан эйәрәм, эҙҙәренә баҫырға тырышам. Их, шулай ҡупшы кейенеп йөрөһәң ине, тип хыялланам. Беҙ, ауыл балалары, йәй буйы ялан аяҡ йөрөп, табандарыбыҙ ҡатып бөтә, таш йәки быяла ҡырҡһа, тупраҡ һибәбеҙ – ҡанамай. Мәктәпкә лә кемдең ниндәй кейеме бар – шуны кейҙе. Туфлиҙы бер-ике үлсәмгә ҙурҙы алалар. Миңә генә түгел, барыһына ла шулай итәләр ине. Әммә шул саҡтарҙы алтын бала сағым тип һағынып иҫкә алам.\nЙылдар үткәс, Бибинур апайҙың хәлен белергә барҙым. Әле лә төҫ ташламаған уҡытыусымдан:\n– Хәҙер ҙә мандолинала уйнайһығыҙмы? – тип һораным.\n– Һуңғы ваҡытта уйнағаным юҡ. Мандолинам иҫкерҙе, үҙем ҡартайҙым инде, – тип йылмая. Шунда һораштым мин уйылып яҙылған был хәрефтәрҙең тарихын. Хәҙер үҙе вафат булғанға ла тиҫтә йылдар үткәс, был хәтирәне бәйән итергә булдым. Бибинур апай миңә түбәндәге тарихты һөйләне.\n...Тәлғәттең тәүҙә хаттары килгеләне, аҙаҡ туҡтаны. Һуғыш бөттө, һалдаттар ҡайта башланы, ул юҡ. Мин көтәм. Военкоматта ла аныҡ ҡына яуап ала алманым.\nШулай көндәр, айҙар үтә торҙо. Бер кис шәм яҡтыһында күрше инәйгә аяҡ машинкаһында күлдәк тегеп ултырам. Ишек шаҡыйҙар, асһам – ҡыҙҙар килеп инде.\n– Апай, әйҙә клубҡа барайыҡ. Мандолинала уйнап, беҙҙе бейет әле, – тип ялыналар.\n– Эшем күп, улым йоҡлай, ҡурҡыр, бара алмайым, — тиһәм дә, былар өҙмәй ҙә ҡуймай.\n– Мин ҡарап торам баланы, һеҙ барығыҙ, – ти күрше ҡыҙы.\n– Хәҙер кейенәм дә барырмын, – тинем.\nБибинур апайҙың һылыулығына, ҡупшылығына ҡарап, ауылда уны “таш ҡурсаҡ” тип йөрөткәндәр. Шул кисте ул үҙе лә хәтерҙә ҡалдырған. Аҡ блузка, ҡара атлас итәк, үҙе элмәк менән бәйләгән аҡ берет, аҡ ойоҡ, ҡара ялтыр туфли кейеп клубҡа килеп ингәс, йәш-елкенсәк шымып ҡала. Бибинур апай – абруйлы уҡытыусы, уны бөтә ауыл халҡы ихтирам итә. Апайға ситтәнерәк ултырғыс та әҙерләп ҡуйғандар. Мандолинаһын алдына ҡуя ла уйнай башлай. Тәүҙә “Наза”ны бейейҙәр, унан “Золотой ритайым”, аҙаҡ парлы бейеү, ҡапма-ҡаршы йырлашып бейеү, “Өс таған” һәм башҡа уйындар ҡыҙа бара.\nШул мәл ишектән мыҡты кәүҙәле офицер формаһындағы бер егет килеп инә. Уның күкрәген ике орден һәм миҙалдар биҙәй. Фронтовик икәне күренеп тора. Был ауылдыҡы түгел, еңгәһе ҡыҙ күҙләргә алып килгән булған. Һуғышты башынан аҙағына тиклем кискән командир икән. Ауылда еткән һылыу ҡыҙҙар күп, ә егеттәр һирәк-һаяҡ ҡына. Фронтовик матур ҡыҙҙарға һоҡланып ҡарап тора.\n– Йә, кемеһе оҡшай? – ти еңгәһе. – Быныһы Ғәбиҙә, апаһы Зәлифә, тегеһе Мөслимә, һайла, бынамын тигән егәрле, донъя көтөрҙәй ҡыҙҙар.\nЕгерме биш йәштә генә булһа ла, сәсе саллана башлаған егет ашыҡмай ғына тора бирә. Бына мандолина туҡтай. Ҡыҙҙар Бибинур апайҙы уратып ала:\n– Апай, тағы саҡ ҡына уйна инде.\n– Юҡ, ҡыҙҙар, иртәгә дәрескә, улым уянғандыр, – тип ул сығып китә.\nЕгет уның артынан йүнәлә. Ҡатын еңел генә атлап урам буйлап китә. Кейеме генә ағарып күренә. Егет еңгәһенән был ҡыҙҙың кемлеге хаҡында һорай.\n– Һиңә ҡулай түгел. Бисә кеше, малайы бар, иренән хәбәр юҡ, – ти еңгәһе, – Ана, ҡыҙҙарҙы күҙлә.\nЕгет ҡайтыу яғына ыңғайлай. Йоҡларға ятҡас та теге аҡ беретлы матур ҡатын күҙ алдынан китмәй. Ҡыҙҙар бейей, ә ул уйсан ҡарашын иҙәнгә төбәгән дә мандолина ҡылдарын сиртә генә, бармаҡтары йүгереп тора. “Их, була бит шундай ҡатындар!” – тип ҡуя ул. Иртәнсәк еңгәһенә: “Мине кисәге мандолинасы ҡатын менән таныштыр”, – ти. Еңгәһе ҡәйнешен әрләп ташлай: “Ул һиңә кәрәкмәй, олораҡ та, балаһы бар, ире ҡайтып төшөр...”\nБер көн Бибинур апайҙың өйөнә теге еңгәй килеп инә һәм уға хат тоттора. Яңы уҡыу йылы башланыуға иһә тәүәккәл яугир Бибинур апайҙы үҙенең ауылына алып ҡайта. Бына шулай итеп беҙҙең ауылдың ете йыллыҡ мәктәбенә яңы уҡытыусы килде. Ул бер нисә фәнде алып барҙы. Йәш ғаилә мәктәптең бер яҡ башындағы бүлмәлә йәшәй башланы. Тиҙҙән уларҙың игеҙәк ҡыҙҙары тыуҙы. Бер мәл балаларын алып Бибинур апай тыуған яғына ҡунаҡҡа ҡайта. Уны яҡын әхирәте Шәмсиямал үҙҙәренә саҡыра. “Әхирәт, Тәлғәт килеп китте бит”, – тип шаҡ ҡатырғыс яңылыҡ әйтә Шәмсиямал. “Нисек, ҡасан?!” – Бибинур ни әйтергә лә белмәй телһеҙ ҡала.\n– Һине эҙләп килгән. Оҙаҡ ҡына һөйләшеп ултырҙыҡ. Кейәүгә сыҡҡаныңды ишеткән, шулай ҙа килгән. Алыҫ Көнсығышта хеҙмәттә булған, хат яҙған ул, яуап алмаған. Аҙаҡ мөмкинлеге булмаған, һиңә хат яҙғайны, мине әсәйем тыйҙы, кешенең тормошон бутама, тип.\n– Хат ҡайҙа?\n– Әсәйем тартып алып утҡа ташланы. Тәлғәт һине онотмаған, һаман ярата. Ике балаһы булһа ла кире алам, малайым үҙемдеке бит, – ти.\nБибинур апайҙың башы шаңҡып ултыра ла ултыра. Их, яҙмыш! Бына нисек килеп сыға бит...\n– Хәҙер ул район үҙәгендә военкоматта эшләй. Әхирәт, нимә уйлайһың?\n– Иремде яу йәрәхәттәре ыҙалата. Әле ул ҡала дауаханаһында ята. Минән башҡа яҡын кешеһе юҡ, – ти ул. Битенән күҙ йәштәре тәгәрәй.\nӨйөнә ҡайтҡас, Бибинур апай мандолинаһын ҡосаҡлап оҙаҡ ултыра. Уйып яҙылған хәрефтәрҙе һыйпай...\nЙылдар үтә тора. Бибинур апайҙың дүрт балаһы булып китә. Өлкән улы Булат үҫеп етә, армияға ла ваҡыт. Әхирәте Шәмсиямал Булат менән килеп китеүен үтенеп хәбәр ебәрә.\n– Әхирәт, атаһы Булатты күрергә теләй, – ти хужабикә улар килеп инеү менән.\n– Шәмси, ниңә уны алдан әйтмәнең?\nТәлғәт әйтергә ҡушманы, килмәҫ тигәндер.\nКүмәкләп сәй эскәс, Шәмсиямал йомош табып сығып китә. Тәлғәт ағай:\n– Булат улым, һин матур егет булып үҫкәнһең, әсәйеңә ҙур рәхмәт, һине тәрбиәләгән. Минең ҡатнашлығым булманы, әсәйеңдең икенсе ире рөхсәт бирмәне, – ти.\nБибинур апай менән Тәлғәт ағайҙың йәшлек мөхәббәттәрен хәтерләп, һөйләшеп һүҙҙәре бөтмәй.\n– Биби, ниңә мине көтмәнең? Теге саҡтағы фотоңды күкрәк кеҫәмдә йөрөтәм, һин һаман да элеккесә матурһың. Донъяла ҡатын-ҡыҙ етерлек, тик һин берәү генәһең, онота алмайым үҙеңде, – тип өҙгөләнә ир кеше. Ул да өйләнгән, ике балаһы бар икән. Шулай йәнәшә ултырып таң аттыралар.\n– Һинең бүләк – мандолинаң әле лә бар. Тауышы моңло, зыңлап тора, – тип йылмая Бибинур апай.\n– Ул бит минең һағышлы күңелем моңо, – ти Тәлғәт ағай хушлашҡанда.\nУлар башҡаса күрешә алмай...\n– Артабан ни булды? – тип һорай музейҙа эшләгән ҡыҙыҡай түҙемһеҙлек менән.\n– Улар барыһы ла яҡты донъянан киткән инде. Ә бына мандолина бар...\nЗаманында күпме тойғо, уй-хистәрҙе нәҙек кенә ҡылдар зыңлауы аша донъяға һөйләгәндер тип, ике йөрәктең мәңгелек мөхәббәте билгеһе итеп уйып яҙылған хәрефтәрҙе һыйпайым: “Б.Т.”\nАвтор: Рәсимә АЙСЫУАҠОВА.


Тәҙрәләре уның тарих һөйләй\n11 Март 2020, 17:45\nТәҙрәне ҡайырып, тарих үҙе ҡарай… Һүҙем Баймаҡ районының Юлыҡ ауылы уртаһында туҙып барған боронғо, әммә елдәр шауҡымына, ҡар-ямғырға бирешмәйенсә, тормош ауырлыҡтарын үҙ иңендә татып, ауылдаштары менән бергә ҡайғыларҙы күтәреп, уларҙың тормошон һис бер һүҙһеҙ генә күҙәтеп торған өнһөҙ ике ҡатлы йорт тураһында булыр. Дауамы беҙҙең сайтта\nТәҙрәне ҡайырып, тарих үҙе ҡарай… Һүҙем Баймаҡ районының Юлыҡ ауылы уртаһында туҙып барған боронғо, әммә елдәр шауҡымына, ҡар-ямғырға бирешмәйенсә, тормош ауырлыҡтарын үҙ иңендә татып, ауылдаштары менән бергә ҡайғыларҙы күтәреп, уларҙың тормошон һис бер һүҙһеҙ генә күҙәтеп торған өнһөҙ ике ҡатлы йорт тураһында булыр.\nҒәлиәбаныу һылыуым, иркәм,\nОшолайтып мөңгөрҙәнем дә уйға ҡалдым… Был йыр – мөхәббәт йыры. Мөхәббәт ул – иман! Мөхәббәт ул – мәңгелек! Ер йөҙөнә күпме Ғәлиәбаныуҙар тыуҙы, күпме Хәлилдәр килеп китте. Ошо йырҙы күпме ғашиҡ йәндәр бер-береһенә йырланы, күпме йәш йөрәк уны яңыртты һәм ул бөгөнгә тиклем беҙҙең күңелдәрҙә. Ошондай ҙа киң танылыу яулаған, оҙон ғүмерле пьеса булды Мирхәйҙәр Фәйзиҙең “Ғәлиәбаныу”ы. Ә беҙ уның тарихын, яҙылыу тарихын беләбеҙме һуң?\nКүптәрҙең йөрәген яулаған был пьесаның тыуған урыны – Баймаҡ районындағы Юлыҡ. Бик боронғо ауыл. Ошо пьесаның авторы Мирхәйҙәр Фәйзиҙең Юлыҡҡа килеп юлығыуына шул яҡтарҙа алтын сығарыу эштәрен алып барыусы данлыҡлы Рәмиевтәр сәбәпсе була. Ул осорҙа Ирәндек буйҙарында алтын табыу приискылары булдырып, төбәктә башҡа бик ҙур хужалыҡ эштәрен йәйелдереп ебәргән атаҡлы Рәмиевтәр үҙҙәре Юлыҡ ауылына 1862 йылда килеп төпләнә. Мөхәмәтсадиҡ Рәмиев ике улын – Шакир һәм Закирҙы – эйәртеп, ҡатыны Гәүһәр менән Ырымбур далаларынан Юлыҡ ауылына күсенеп килә. Ауыл уртаһында таштан төҙөлгән ике ҡатлы йортта йәшәйҙәр. Йортонда тирә-йүнгә йән биреп торған берҙән-бер китапхана булдыра. 1919 йылда Закир Рәмиев, ошо китапханала эшләргә тип, Ырымбурҙан Мирхәйҙәр Фәйзиҙе алып ҡайта. Рәмиев сит илдәрҙән китаптар алдырта, китапхана заманына күрә бик бай була. Аҙнаның өс көнө ирҙәр өсөн тәғәйенләнһә, ике көнөндә ҡатын-ҡыҙҙар йөрөгән бында.\nЫрымбур далаларынан килеп төшкән Мирхәйҙәр Фәйзиҙе Юлыҡ ауылының тәбиғәте хайран ҡалдыра. Оҙон тау уның иң яратҡан урыны була. Шишмәнән сыҡҡас та, сәскәле оҙон үр китә, ә тирә-яғы – урман, йәшел хәтфә, болонлоҡ. Ошо ерҙәр йәш егеттең уй-хисенә, йөрәк тибешенә бәйләнгән дә инде. Бәлки, хозур тәбиғәт ҡосағы уның ижадына тәьҫир иткәндер?\nБыл пьесаны яҙырға дәртләндергән тағы бер сәбәп бар. Ул – ауылдың иң оҫта гармунсыһы Вафа исемле йәш егет. Ул ваҡытта Юлыҡ ауылы егеттәрен Ырымбурға һалдатҡа ҡаралырға ебәрәләр. Ике йәш егет ошонда танышып, дуҫ булып китә. Фәйзи Вафаның өҙҙөрөп гармунда уйнауын бик ныҡ оҡшата, уның янынан китмәй. Һәм уны үҙенең пьесаһына төп герой итеп һайлай. Шулай итеп “Ғәлиәбаныу” пьесаһы ярала…\nЙылдар үтә тора, быуат алмашына… Уларҙың күптәре юҡ инде хәҙер. Гөлсирә оҙон ғүмерле була, олоғая. Әммә шул әбейҙең урамдан бер үтеп китеүе үҙе бер йәм ине. Уның кеүек, йорт та ҡартайҙы... Әммә әле лә тора! Ауыл уртаһында таушалып, заман менән бергә ҡартайып туҙған йорт әле булһа текә, ғорур баҫып, шул замандың берҙән-бер тере шаһиты булып тора.\nӘ миңә ҡалһа, уның йәне бар… Тәҙрәне ҡайырып, тарих үҙе ҡарап торғандай! Тик әйтергә теле генә юҡ. Ул бит барыһына ла шаһит! Ауыл халҡының яҙмышына, үткәненә, бөгөнгөһөнә. Киләсәктә лә ул шулай торорға тейеш! Ул бит үҙе бер һәйкәл! Донъяла ниндәй генә “рок”, “рэп”тар үтмәһен, Ғәлиәбаныу менән Хәлил йырлаған ябай ғына мөхәббәт йыры тынмаясаҡ. Шулай булғас, ни өсөн әле заманында ауыл клубтарын дер һелкеткән “Ғәлиәбаныу” пьесаһының авторы Мирхәйҙәр Фәйзиҙең үткән юлы онотолорға тейеш? Ниңә әле уның ошо тарихи пьесаны ижад иткән йорто емерелергә тейеш? Был бит үҙе тарих! Быға тиклем китапхана йортон нисек булһа ла һаҡлап килгәндәр бит. Ә бөгөн ни өсөн хәстәрлек күрһәтелмәй? Үткән мнән бөгөнгө – киләсәктең пар ҡанаты ул. Үткәндәрҙе яҡтыртып, кеше тейешле һығымта яһай, артабан йәшәр өсөн фәһем ала.


Өфөләрҙе «Нур» театрына «Күңелем йырлағанда» исемле кисәгә саҡыралар // Мәҙәниәт | новости башинформ.рф\nӨфөләрҙе «Нур» театрына «Күңелем йырлағанда» исемле кисәгә саҡыралар\n17:22, 30 октября 2015 Мәҙәниәт\nӨФӨ, 2015 йыл, 30 октябрь. /«Башинформ» мәғлүмәт агентлығы, Ләйлә Аралбаева/.\n11 ноябрҙә өфөләрҙе «Күңелем йырлағанда» исемле музыкаль-театрлаштырылған программаға саҡыралар. «Нур» театры һәм Яҙыусылар союзының берлектәге сараһы Әҙәбиәт йылы сиктәрендә ойошторола. Тамашала шағирҙар, яҙыусылар, драматургтар сығыш яһай.\nСәхнәнән театр артистары башҡарыуында саҡырылған авторҙарҙың йырҙары, шиғырҙары һәм әҫәрҙәре яңғыраясаҡ. Танылған шағирҙар Фәниә Ғәбиҙуллина, Дилә Булгакова, Асхар Кәшфуллин, Венер Фәттәхов, Хәлисә Мөхәмәҙиева, Илдус Фазлетдинов, Рим Хәсәнов, Фердинанд Бигашев, Дилбәр Булатова, Наил Ғәйетбаев, Марат Кәримов, Рәдиф Тимершин һәм Мөнир Вафин үҙҙәренең ижады менән һөйөндөрәсәк.\n«Ошо ижади осрашыу әҙәбиәт һөйөүселәр өсөн ысын байрам буласағына иманыбыҙ камил», — тине театрҙың әҙәбиәт бүлеге мөдире Гөлнур Усманова.\nКисә көндөҙгө сәғәт 4-тә башлана. Инеү ирекле.\nТеги: ижади проект,әҙәбиәт


Шәлем хәҙер түңәрәк\n29 Ноябрь 2019, 17:56\nҮткән йыл шау биҙәктән торған ярым түңәрәк шәл менән һоҡланырға насип булһа, быйыл түңәрәк шәлде лә күрергә яҙҙы. Уны Ҡарғалы ауылы оҫтабикәһе Фәймә Түләбаева бәйләп килтергән ине. Шәлдең ҙурлығына хайран ҡалһаң, уға һалынған биҙәктәргә ҡарап, тағы бер иҫең китә. Афарин, Фәймә апай! Ә уның был шәлде бәйләүенә “Ейәнсура таңдары”нда ошо юлдар авторы тарафынан яҙылған мәҡәлә сәбәпсе булған икән. “Ейәнсура шәле – 2018” тураһында яҙғанда, Үтәғол ауылынан Лира Нияҙғолованың ярым түңәрәк итеп бәйләнгән шәленә иғтибар итеп, мәҡәләнең исемен “Шәлем түңәрәк түгел” тип алғайным. Һәм Фәймә апай, быйыл тырышып, тәки түңәрәк шәлде бәйләп тә ҡуйған.\nҮткән шәмбелә Район мәҙәниәт йортонда үткән “Ейәнсура шәле“ асыҡ фестиваль-конкурсы Әсәйҙәр көнөнә бағышланды.\nЙола буйынса йыл да уҙғарылып килгән сарала ауыл биләмәләренән һәм район учреждениеларынан бөтәһе 17 команданың күргәҙмә-һатыуын күрергә насип булды тамашасыларға. Башҡортостан мәҙәниәт министрлығына ҡараған “Урал” галереяһы етәксеһе Кәримә Шәрип ҡыҙы Кайтанова етәкселек иткән баһалама комиссияһына эшләүе ҡыйын булғандыр, сөнки оҫтабикәләребеҙ эш төрҙәренең ниндәйен генә тәҡдим итмәне! Уларға “Иң яҡшы ҡул эше“, “Иң яҡшы реклама”, “Иң яҡшы биҙәк”, “Иң яҡшы күргәҙмә” номинацияларында баһаларға тура килде.


Дума һайлауҙарында Башҡортостанда 3527 һайлау участкалары эшләйәсәк // Сәйәсәт | новости башинформ.рф\nДума һайлауҙарында Башҡортостанда 3527 һайлау участкалары эшләйәсәк\n11:01, 12 октября 2011 Сәйәсәт\n4 декабрҙәге Дума һайлауҙарында Башҡортостанда 3527 һайлау участкалары эшләйәсәк, шуларҙың 743-ө – ҡала округтарында (Өфөлә – 418), 2784-е — муниципаль райондарҙа. Ошо көндәрҙә БР Үҙәк һайлау комиссияһы ултырышында һайлау участкаларының берҙәм нумерацияһы билдәләнде.\nҺайлау участкалары иҫәбе буйынса беҙҙең республика илдә алдынғы урында, был ҡатмарлы территориаль шарттарға бәйле — территория ҙур һәм республиканың ҡайһы бер төбәктәрендәге тораҡ пункттар бер-береһенән алыҫ урынлашҡан. 2007 йылдағы Дума һайлауҙарында ла шул сама һайлау участкалары эшләгәйне. Үткән һайлауҙарҙағы кеүек үк, республика Бөрө, Салауат, Стәрлетамаҡ һәм Өфө кеүек дүрт өлөшкә бүленгән, төбәктең депутатлыҡҡа кандидаттар исемлеге лә уларға ярашлы әҙерләнгән.


Башҡортостанда айыҡ ауылдарҙы һайлайҙар. Ни өсөн конкурста бөтәһе лә ҡатнашырға тейеш\n6 Декабрь 2021, 10:35\nБашҡортостанда «Айыҡ ауыл» конкурсына ғаризалар ҡабул итеү башланды. Был хаҡта нимәләр белергә кәрәк? Бөгөн ошо турала һөйләйбеҙ.\nКонкурста барлығы дүрт номинация булдырылған:\n«Эре ауылдар» (мең кешенән ашыу халҡы булған);\n«Ҙур ауылдар» (600–1000 кеше);\n«Уртаса ауылдар» (300–600 кеше);\n«Бәләкәй ауылдар» (300 кешегә тиклем).\nҺәр номинацияла өс урын билдәләнә. Еңеүселәр – 3 миллион һумдан 6 миллионғаса, ә икенсе һәм өсөнсө урындарҙы яулаусылар 1,5 миллион һумдан 4 миллионғаса аҡсалата премия аласаҡ. Был аҡсаны ауылды төҙөкләндереүгә тотонорға мөмкин.\nКонкурс ике этапта үтә: тәүгеһендә – 2022 йылдың 31 ғинуарына тиклем һәр ҡалала йәки районда еңеүселәр билдәләнә. Артабан республика кимәлендәге бәйге көтөлә. Еңеүселәр 2022 йылдың 30 июнендә иғлан ителәсәк.\nБыйыл конкурсҡа яңылыҡ индерелде: хәҙер райондар саралар үткәреү өсөн берләшә ала. Мәҫәлән, күрше муниципалитеттар араһында шашка уйындары ойоштороу күҙаллана.\n«Ҡатнашыусыларға талаптар элеккесә ҡалды, баһалау бер аҙ үҙгәреш кисерҙе. Конкурс еңеүселәренә аҡсаны Торлаҡ-коммуналь хужалыҡ министрлығы бүлә һәм ошо уҡ ведомство уның маҡсатҡа ярашлы тотонолоуын тикшерә. Былтырғы еңеүселәр трактор һатып алыуға, төҙөкләндереүгә һәм балалар майҙансыҡтары булдырыуға үҙҙәренә тейеш аҡсаны алды ла инде. Был сараның ауылдарҙы, ғаиләләрҙе берләштереүе, яңы таланттар асыуы мөһим», – тип билдәләне конкурсты ойоштороу комитетының рәйестәше Эльвира Айытҡолова.\nКем ҡатнаша ала һәм быны нисек эшләргә?\nБыл конкурста сәләмәт һәм айыҡ йәшәү рәүешен һайлаған, иҫерткес эсемлекле табындарҙы түгел, ә күңелле спорт ярыштарын үҙ иткән, «был миңә ҡағылмай» тип түгел, ә тыуған төйәгенең киләсәге хаҡында борсолған кешеләр йәшәгән ауылдар ҡатнаша һәм төп бүләккә дәғүә итә ала. Ундайҙар күп! Мәҫәлән, 2020 йылда конкурста 2114 ауыл ҡатнашты.\nАуыл халҡы дөйөм йыйылышта программала ҡатнашыу тураһында килешә, артабан ауыл советы хакимиәте кәрәкле документтарҙы туплай.\nҠатнашыусы ауылдар үҙҙәре йәшәгән төйәк тураһында видеояҙмалар әҙерләй, шулай уҡ сәләмәт йәшәү рәүешен яҡлаған саралар тураһында презентация эшләй. Улар лекция, ҡыҙыҡһыныу буйынса берәй түңәрәк, спорт ярыштары йәки башҡа төрлө саралар булыуы ихтимал. Ҡайһы бер төбәктәрҙә йәштәр берләшеп, халыҡ йыйылып эскән, легаль булмаған алкоголь һатылған урын- дарҙы асыҡланы, уларҙы был насар ғәҙәттәрҙән арындырыуға өлгәште.\nБаһалама ағзалары иң яҡшы тип табылған проекттар өсөн тауыш бирә, шул уҡ ваҡытта иҫерткес эсемлектәр менән мауыҡҡан кешеләрҙе, ауыр тормош хәлендәге ғаиләләрҙе, ата-әсәлек хоҡуғынан мәхрүм ителгәндәрҙе, криминаль статистиканы асыҡлаясаҡ.\nМаксим Забелин, вице-премьер, Башҡортостандың һаулыҡ һаҡлау министры:\n«Белгестәр был конкурсты ил төбәктәрендә тормошҡа ашырылған иң яҡшы эш алымдарының береһе булараҡ баһаланы, сөнки ул ҡағыҙҙа ғына билдәләнгән проект түгел, ә тотош халыҡты йәлеп итеп үткәрелә. Башҡортостанда әлеге конкурс ойошторолған осорҙа ялған алкоголь менән ағыуланыу осраҡтары өс тапҡырға кәмене. Психиатр һәм нарколог кеүек белгестәргә беренсел иҫәпкә тороусылар һаны ла аҙайған. Балалыҡ һәм үҫмерлек осоронда алкоголизм менән сирләгәндәр ҙә һиҙелерлек кәмегән».\nБылтыр еңеү яулаған ауылдарҙа ниндәй эштәр башҡарылған?\nИлсе ауылы. «Эре ауылдар» номинацияһында I урын.\nИлсе ауыл советы ауыл биләмәһе башлығы Азат Вәлитов:\n– Тәүҙә ауыл активын, депутаттарҙы йыйҙыҡ, унан инде ауыл халҡы менән фекер алыштыҡ һәм «ҡатнашырға» тигән берҙәм ҡарарға килдек. Башта райондағы 18 ауыл советы араһында еңеү яуланыҡ, артабан беҙҙе республика кимәлендәге бәйгегә һайлап алдылар. Беренсе урын яулау, әлбиттә, бик ҡыуаныслы ваҡиға булды.\nАуылыбыҙ күп милләтле, башлыса мосолман халҡы йәшәй. Әлбиттә, тотош ауыл айыҡ тормош алып бара тип әйтә алмайбыҙ, әммә сәләмәт йәшәү рәүешенә ылығыу бар, алкоголь ҡулланыу кәмей.\nЕңеүсе булараҡ алынған грантҡа һыу үткәргесте ремонтланыҡ, ауылдың барлыҡ урамдарында ла яҡтыртыу ҡорамалдары алмаштырылды. Ауыл матурайып, яҡтырып ҡалды. Әлеге ваҡытта бәләкәстәр өсөн уйын майҙансығы төҙөү эштәре дауам итә.\n«Бәләкәй ауылдар» номинацияһында II урын.\nМораптал ауыл Советы рәйесе Асҡар Кинйәлиев:\n– Конкурста ҡатнашыу башланғысын ауыл халҡы күтәреп сыҡты. Урындағылар ойошторҙо, ә беҙ ярҙам иттек. Беҙҙә башлыса мосолман хал-ҡы йәшәй һәм улар сәләмәт тормош өсөн әүҙем көрәш алып бара. Совет осоронда магазиндарҙа спиртлы эсемлектәр һатыла ине, ә хәҙер юҡ. Грант аҡсаһына ҡоҙоҡто ремонтланыҡ: таҙарттыҡ, электр уты үткәрҙек, насосты алмаштырҙыҡ. Хәҙер йәйгеһен һыу менән тәьмин итеүҙә өҙөклөк юҡ, һыу барыһына ла етә. Шулай уҡ буш ятҡан урында ҙур, матур парк төҙөнөк. Унда концерттар һәм саралар уҙғарыу өсөн сәхнә, балалар өсөн каруселе булған уйын майҙансығы, ололар өсөн тренажер-ҙар һәм иркен спорт майҙансығы бар. Ҡышҡыһын бында хоккей, ә йәйгеһен футбол, волейбол, баскетбол уйнарға мөмкин. Барыһы ла ныҡ ҡәнәғәт!\nҮрге Ҡарғалы ауылы.\n«Бәләкәй ауылдар» номинацияһында III урын.\nҠарғалы ауыл советы ауыл биләмәһе башлығы Илфир Ишбулатов:\n– Өсөнсө урын өсөн алынған аҡсаны ниндәй маҡсатта тотоноуҙы бөтә ауыл менән хәл иттек. Урамдарҙы яҡтыртыу йәһәтенән барыһы ла яҡшы. Юлға асфальт түшәр инек, 200 метр самаһына ғына етә. Шуға күрә кәңәшләшеп, хоккей майҙансығы төҙөргә булдыҡ. Әле эштәр дауам итә, яҡын арала тамамларға тейешбеҙ.\nБындай программаларҙа тәүге тапҡыр ғына ҡатнашмайбыҙ. Быға тиклем ауыл халҡы “Урындағы башланғыстарға ярҙам” программаһында ҡатнашып, алынған грантҡа балалар өсөн майҙансыҡ булдырғайны. Беҙҙә халыҡ бик әүҙем! Айырыуса имамыбыҙ Миңлейәр Ғайсиндан уңдыҡ. Уға 84 йәш. Әле лә барыһын да ойоштороп йөрөй, ҡышҡы һабантуйҙа ла, саңғы ярышында ла ҡатнашты.\nМатериалдар БР “Башҡортостан Республикаһы” нәшриәт йорто ДУП-ы редакцияһы тарафынан әҙерләнде. Мәҡәләләр буйынса тәҡдимдәрегеҙҙе [email protected] адресы йәки 8 (347) 272-92-61 телефоны аша еткерә алаһығыҙ.


Кушнаренко районы Түбәнге Сәйет ауылында йәшәүсе ғаилә банктан кредит алып торлаҡһыҙ ҡалыуы ихтимал - Bash.News\nКушнаренко районы Түбәнге Сәйет ауылында йәшәүсе ғаилә банктан кредит алып торлаҡһыҙ ҡалыуы ихтимал\nКушнаренко районы Түбәнге Сәйет ауылында йәшәүсе ғаилә банктан кредит алып торлаҡһыҙ ҡалыуы ихтимал https://bash.news/news/113835_kushnarenko_rajony_tbnge_sjet_auylynda_jshse_ail_banktan_kredit_alyp_torlay_alyuy_ixtimal/?lang=bash\n13 ғин 2020, 20:06\nКилешеүҙе үтәмәһәң – урамда ҡалаһың. Кредитын ваҡытында түләй алмаған клиент, банкҡа залог мөлкәте булараҡ ата-әсәһенең һәм туғандарының йортон һалған. Килешеүҙе үтәмәгән ир арҡаһында хаҡлы ялдағы йорт хужаларының торлағы суд ҡарары буйынса һатыуға ҡуйыла. Теманы БСТ каналы хәбәрсеһе Флорида Ким дауам итә.\nШәмсетдиновтар утыҙ йыл дауамында Түбәнге Сәйет ауылында йәшәгән. Өс бала тәрбиәләп үҫтергән ғаилә колхозда оҙаҡ йылдар эшләп йортон бөтәйткән. Бөгөн хаҡлы ялдағы йорт хужалары үҙҙәре инвалид, ә кинйә улдары эпилепсия менән яфалана. Тыныс ҡына тормош иткән ғаилә бөгөндән торлаҡһыҙ ҡалыуы ихтимал. Өлкән улдары кредит алғанда аталары йортон залогҡа һалған.\nӨлкән улдары кредитты түләй алмағас Шәмсетдиновтарға банктан хаттар килә башлай. Әммә һуң була – өлкән йәштәге йорт хужалары торлаҡ һатыласаҡ тигән ҡарар ишетә.\nБеҙҙең ижади төркөм Кушнаренко районына юл тотҡанда ла йортто һатып алырға теләүселәр осраны. Хаҡлы ялдағы ханым торлаҡты ҡарарға тип Дүртөйлөнән үк килеп еткән.\n«Һаҡлыҡ банкы» вәкилдәре әйтеүенсә, банк һуңғы өс йылда кредит алыусы менән килешеү юлдарын эҙләгән, әммә бурысты ҡайтарыусы булмай. Шуға ла Яңы йыл байрамы алдынан йорт һатылып та ҡуя.\nБер нисә йыл Рәшит Шәмсетдинов үҙ ғаиләһенә йорт һалырға тип 1 млн һум кредит ала. Аҡсаларҙың байтаҡ өлөшөн ҡайтарып 680 мең һум бурыс ҡала. Тап ошо хаҡҡа банк Түбәнге Сәйеттәге йортто яңы хужаларға һата. Әлбиттә, өлкән йәштәге Шәмсетдиновтар өсөн йорт хаҡы бер ниндәй ҙә миллиондар менән үлсәрлек түгел. Ғаилә Башҡортостан судында яҡлау тапмай, Һамарҙағы концессион судҡа мөрәжәғәт итә. Зыян күреүселәр әйтеүенсә, йортто банк апелляция суды барған осорҙа законһыҙ рәүештә һатып ебәрә.\n31 декабрҙе ял көнө итеү буйынса бәхәстәр тынмай\n11:10, 17 ғин\nЯңы йыл байрамдарында алкоголле эсемлек һатыу 27 процентҡа кәмегән\n10:10, 17 ғин\nРеспубликала “Айыҡ ауыл” асыҡлана\n15:35, 16 ғин


Тәлбиә — Башҡорт Википедияһы\nТәлбиә (ғәр. التلبية), ләббәйкә — хаж ҡылыусылар тарафынан ихрам хәленә ингәндә ҡат-ҡат ҡабатлана торған доға. Тәлбиә ғәрәп телендә әйтелә, тауыш көсәйткестәр аша ла яңғыратып торола. Сөнниҙәр ҙә, шиғыйҙар ҙа бер үк төрлө әйтә.\n3 Тәлбиә тураһында хәҙистәр\nҒәрәп телендә: لَبَّيْكَ اللّهُمَّ لَبَّيْكَ، لَبَّيْكَ لا شَرِيكَ لَكَ لَبَّيْكَ، إِنّ الحَمْدَ وَالنِّعْمَةَ لَكَ وَالملكَ، لا شَرِيكَ لَكَ\nТранскрипция: Ләббәйкә, Аллаһүммә, ләббәйкә, ләббәйкә лә шәрикә лә-кә, ләббәйкә; иннә-л-хәмдә, үә-н-ниғмәтә, лә-кә үә-л-мүлк, лә шәрикә лә-кә!\nТәржемә: «Бына мин Һинең алдыңда, Аллаһым, Һиңә тиңдәш (ширк) юҡ, бына мин Һинең алдыңда; ысынында, Һиңә маҡтау, һинең рәхмәтең үә ниғмәтең,үә мөлкәтең киң, Һиңә тиңдәш (ширк) юҡ!»\nРиүәйәттәрҙән күренеүенсә, хаж ҡылыу Ибраһим Пәйғәмбәр заманынан һаҡланған. Ул үҙгәрешһеҙ тиерлек Мөхәммәт Пәйғәмбәр заманына һәм беҙҙең осорға тиклем килеп еткән. Мәккә мөшриктәре хажда ҡылына торған ғибәҙәттәрҙе боҙған, улар араһында тәлбиә лә бар. Хәҙистәр йыйынтығында (имам Мөслим- «Сәхих») Мәккә мөшриктәре һамаҡлаған тәлбиә һүҙҙәре теркәлгән.\nӘбү Зәмилдең (р. ғ.) әйтеүе буйынса, Абдуллаһ ибн Аббас (р.ғ.) былай тигән: «Мөшриктәр : „Бына мин Һинең алдыңда,Һиңә тиңдәш (ширк) юҡ!“ тип уҡынғас, (шул саҡ) Пәйғәмбәр, туҡтатырға теләгән: „Ҡәһәр һеҙгә! Ары дауам итмәгеҙ, итмәгеҙ!“, тик улар дауам итә: „ (Шул-шул) ширктән башҡа, Һин уға һәм ул хужа булған бар нәмәгә хужа.“ Улар быны Ҡәғбә тирәләй тауаф ҡылғанда һамаҡлағандар .»\nТәлбиә тураһында хәҙистәрҮҙгәртергә\nХаж ҡылғандағы тәлбиә\nTalbiya- Labbaika-llahumma labbaik\nHajj 2011. Labaik ALLAHuma Labaik\nАбдуллаһ ибн Үмәр р.ғ. хәтерләүенсә, Рәсүлулла Зүл-Хәлифә мәсете янынан дөйәгә атланып уҙғанда ошондай тәһлил әйткән:«Бына мин Һинең алдыңда, Аллаһым, бына мин Һинең алдыңда!Бына мин Һинең алдыңда! Һиңә тиңдәш (ширк) юҡ!Һиңә маҡтау, Һин рәхимле, хакимлыҡ Һинең ҡулыңда!Һиңә тиңдәш (ширк) юҡ!» Абдуллахһ ибн Үмәр: «Был Рәсүлуллаһ тәлбиәһе" тигән. Нәфи әйткән: "Абдуллаһ өҫтәп әйтә ине: «Ләббәйкә, ләббәйкә үә сәғдәйк. Үәл-хәйрә биәдәйкә ләббәйк. Үәрруғәбә-ү илейкә үәл-ғәмәл» (Муслим. Хадис № 1184—1 // Сб. хадисов «Сахих»)\nӘбү Бәкр әс-Сиддиҡ р.ғ. ошондай хәҙис ҡалдырған: Рәсүлулланан бер саҡ, хаж ғәмәлдәренән нимәләр иң яҡшыһы, тип һорағандар. Ул: «Тәлбиә (геүләүе) һәм ҡорбан салыу" (Сборники хадисов Ибн Маджа и ат-Тирмизи)\nМөхәммәт Рәсүлуллаһ әйткән: «Тәлбиәне кем генә әйтмәһен, уның менән бергә мотлаҡ уңдан да, һулдан да таштар, ағастар, күҙ ҡарашы еткән тиклем һәр тарафтан уға ҡушылып бар нәмә тәлбиә әйтер». (Сборники хадисов Ибн Маджа и ат-Тирмизи)\nӘйтеүҙәренсә, Хәлләд ибн әс-Сәиб атаһының һөйләгәнен бәйән иткән: Рәсүлулла былай тигән: «Миңә Ябраил фәрештә килде лә сәхәбәләремдән тәлбиәне ҡысҡырып әйттерергә бойороҡ бирҙе ». (Ибн Хаджар аль-Аскаляни. Хадис № 714 // Булуг аль-Марам мин Адиллат аль-Ахкам)\n↑ 1,0 1,1 О тальбии — её свойстве и её времени // Hadith.IslamNews.Ru\n↑ 2,0 2,1 Тальбия // E-Islam.Ru\nАли-заде, А. А. Тәлбиә (архив ) // Исламский энциклопедический словарь. — М.: Ансар, 2007.\nhttps://ba.wikipedia.org/w/index.php?title=Тәлбиә&oldid=813743 ҡабул ителгән\nПоследний раз редактировалась 6 июнь 2018 в 17:28\nБыл бит һуңғы тапҡыр 17:28 6 июнь 2018 үҙгәртелгән.


13 Ғинуар 2020, 12:31\nБыл күркәм дата журналистарҙың ғына түгел, шулай уҡ полиграфия өлкәһендә эшләүселәрҙең, газета-журнал таратыусыларҙың дә байрамы. Беҙҙең илдә 50 меңгә яҡын төрлө баҫма нәшер ителә, республикала 1 меңгә яҡын традицион һәм 200 самаһы электрон баҫма иҫәпләнә.Коллегаларыбыҙҙы һөнәри байрам менән ҡотлап, ижади үрҙәр, уңыштар теләйбеҙ!\nБыл күркәм дата журналистарҙың ғына түгел, шулай уҡ полиграфия өлкәһендә эшләүселәрҙең, газета-журнал таратыусыларҙың дә байрамы. Беҙҙең илдә 50 меңгә яҡын төрлө баҫма нәшер ителә, республикала 1 меңгә яҡын традицион һәм 200 самаһы электрон баҫма иҫәпләнә.\nКоллегаларыбыҙҙы һөнәри байрам менән ҡотлап, ижади үрҙәр, уңыштар теләйбеҙ!